text:
Sunday, January 24, 2016
रूसी उपन्यास "कालापानी", भाग-1; अध्याय-9: इसाय फ़ोमिच - स्नानघर - बकलूशिन के कहानी
कालापानी
(साइबेरिया में जेल के जिनगी)
भाग-1; अध्याय-9: इसाय फ़ोमिच - स्नानघर - बकलूशिन के कहानी
क्राइस्ट के जन्म के उत्सव (अर्थात् क्रिसमस) नगीच आब करऽ हलइ । कैदी लोग एक तरह से धूम-धाम से एकर इंतजार कर रहले हल, आउ ओकन्हीं तरफ देखके, हमहूँ कुछ तो असाधारण रूप से इंतजार करे लगलिअइ । उत्सव के चार दिन पहिले हमन्हीं के स्नानगृह ले जाल गेलइ । हमर समय में, विशेष करके हमर शुरुआत के कुछ साल, कैदी लोग के विरले स्नानगृह ले जाल जा हलइ । सब कोय खुश हलइ आउ तैयारी शुरू कर देते गेलइ । भोजन के बाद जाय के निश्चित कइल हलइ, आउ भोजन के बाद कोय काम नयँ हलइ । हमन्हीं के बैरक में से सबसे जादे खुश आउ दौड़-धूप कइले हलइ उत्तेजित इसाय फ़ोमिच बुम्श्ताइन, एगो यहूदी कैदी, जेकरा बारे हम पहिलहीं चौठा अध्याय में चर्चा कर चुकलिए ह । ओकरा पसीन हलइ सम्मोहन के हद तक, बेहोशी के हद तक भाफ स्नान करना, आउ हरेक तुरी, जब कभी अखने हमरा पुरनका आदगारी में जाय के अवसर आवऽ हइ, हमन्हीं के जेल के स्नान के बारे आद आवऽ हइ (जे अइसन महत्त्वपूर्ण हइ, कि एकरा बारे भुलाल नयँ जा सकऽ हइ), त परम सुखी आउ अविस्मरणीय, जेल के हमर साथी आउ बैरक के हमर पड़ोसी, इसाय फ़ोमिच के चेहरा के तस्वीर हमरा सामने तुरतम्मे सबसे पहिले उभरऽ हइ । हे भगमान, ई अदमी कइसन हास्यजनक आउ अनोखा हलइ ! हम पहिलहीं ओकर रूप के बारे कुछ शब्द बता चुकलिए ह - उमर पचास बरिस, दुब्बर-पातर, झुर्रीदार, गाल आउ निरार पर अत्यंत भयंकर दागल छाप, छरहरा, दुर्बल, उज्जर चूजा नियन देह । ओकर चेहरा के भाव में सतत, आउ अविचल आत्मसंतुष्टि आउ परम आनंद देखाय दे हलइ । लगऽ हइ, ओकरा कइसनो प्रकार के खेद नयँ हलइ, कि ऊ कठोर सश्रम कारावास में पड़ गेले ह । चूँकि ऊ जौहरी हलइ, आउ शहर में कोय जौहरी नयँ हलइ, त ऊ अनवरत कुलीन लोग आउ प्राधिकारी लोग खातिर खाली जौहरी के काम करऽ हलइ । तइयो ओकरा बल्कि कुच्छे, लेकिन भुगतान करते जा हलइ । ओकर हाथ तंग नयँ रहऽ हलइ, बल्कि ठाठ से भी जीयऽ हलइ, लेकिन ऊ पइसा बचा ले हलइ आउ सब्भे कैदी के सूद पर पइसा दे हलइ । ओकरा पास अपन समोवार, निम्मन गद्दा, कप, डिनर-सेट (भोजन तैयार करे के पूरा सर-समान) हलइ । शहरी यहूदी लोग ओकरा साथ अपन हेल-मेल आउ संरक्षण से वंचित नयँ कइले हलइ । हर शनिवार के ऊ मार्गरक्षी के अधीन अपन शहरी प्रार्थना गृह जा हलइ (जेकर कानूनी तौर पर अनुमति हलइ) आउ सुख-चैन से दिन काटऽ हलइ, हलाँकि अधीरतापूर्वक अपन बारह साल के जेल के अवधि पूरा करे के इंतजार कर रहले हल, ताकि ऊ "शादी" कर सकइ। ओकरा में बिलकुल बचपना, मूर्खता, धूर्तता, साहस, भोलापन, भीरुता, आत्मप्रशंसा आउ धृष्टता के हास्यजनक मिश्रण हलइ । हमरा बड़ी विचित्र लगऽ हलइ, कि कैदी लोग ओकरा पर बिलकुल नयँ हँस्सऽ हलइ, हलाँकि खाली मनोरंजन खातिर छोटगर-मोटगर मजाक करते जा हलइ । इसाय फ़ोमिच, स्पष्टतः, सब्भे लगी विषयांतर (diversion) आउ हमेशे के मनोरंजन के माध्यम हलइ । "ऊ हमन्हीं हीं एक्के गो हइ, इसाय फ़ोमिच के स्पर्श नयँ करहो", कैदी लोग बोलते जा हलइ, आउ इसाय फ़ोमिच हलाँकि समझऽ हलइ, कि बात की हइ, लेकिन, उपरे-उपरे, अपन महत्त्व पर गौरवान्वित होवऽ हलइ, कि कैदी सब के बहुत मनोरंजन होवऽ हइ । ऊ बहुत अजीब ढंग से कातोर्गा (कठोर सश्रम कारावास) में अइले हल (हमरा आवे के पहिलहीं, लेकिन हमरा बतावल गेलइ) । अचानक एक तुरी, साँझ के पहिले, काम के बाद, जेल में अफवाह फैललइ, कि एगो यहूदी के लावल गेले ह आउ कोर-द-गार्द (गार्ड-हाउस) में ओकर हजामत कइल जा रहले ह आउ ऊ अभिए अंदर अइतइ । तखने जेल में एक्को गो यहूदी नयँ हलइ । कैदी लोग ओकर अधीरता से इंतजार कर रहले हल आउ जइसीं ऊ गेट से अंदर अइलइ, तुरतम्मे ओकरा घेर लेते गेलइ । जेल के सर्जेंट सिविल बैरक में लेके गेलइ आउ पटरा वला बिछौना पर ओकर जगह देखइलकइ । इसाय फ़ोमिच के हाथ में एगो बोरी हलइ जेकरा में ओकरा देल गेल सरकारी समान के साथ-साथ ओकर खुद के समान भी हलइ । ऊ बोरी निच्चे रख देलकइ, पटरा पर चढ़लइ आउ गोड़ मोड़-माड़के बइठ गेलइ, बिन केकरो तरफ अपन नजर उठइले । ओकर चारो तरफ ठहाका सुनाय देलकइ आउ साथ-साथ ओकर यहूदी कुल से संबंधित जेल के चुटकुला । अचानक भीड़ के चीरते एगो नौजवान कैदी अइलइ, जे अपन हाथ में बहुत पुरनका, मैल-कुचैल आउ फट्टल-चिट्टल गरमी में इस्तेमाल करे वला अपन पैजामा लेले हलइ, जेकरा में जेल के पैबंद (leg-wrappers) लग्गल हलइ । ऊ इसाय फ़ोमिच भिर बइठ गेलइ आउ ओकर कन्हा थपथपइलकइ ।
"अच्छऽ, प्यारे दोस्त, हम हियाँ छठा साल से तोर रस्ता देखब करऽ हियो । अइकी देखऽ, बहुत कुछ देबहो ?"
आउ ऊ ओकरा सामने लावल गुदड़ी के पसार देलकइ ।
इसाय फ़ोमिच, जे जेल में प्रवेश कइला पर एतना सहमल हलइ, कि हँसी उड़ा रहल, विकृत आउ भयंकर चेहरा वलन के ओकरा चारो तरफ से घेरले भीड़ के तरफ अँखियो उठावे के साहस नयँ जुटा पइलके हल, आउ भीरुता के चलते एक्को शब्द मुँह से नयँ निकास पइलके हल, अब गिरवी के माल देखके, अचानक चौंक पड़लइ आउ ऊ गुदड़ी पर तेजी से अँगुरी फेरे लगलइ । ओकरा रोशनी में उपरहूँ उठइलकइ । सब कोय इंतजार कर रहले हल कि ऊ की कहतइ ।
"की, चानी के एक रूबल तो शायद देबहो ? आउ एतना के तो ई हइए हइ !" इसाय फ़ोमिच दने आँख मारते गिरवी देवे वला बात जारी रखलकइ ।
"चानी के एक रूबल तो नयँ, हाँ सात कोपेक दे सकऽ हियो ।"
त ई हलइ पहिलौका शब्द, जे जेल में इसाय फ़ोमिच के मुँह से निकसले हल । सब कोय हँसते-हँसते लोट-पोट हो गेलइ ।
"सात ! अच्छऽ, बल्कि साते द; तोर खुशी ! लेकिन देखऽ, ई गिरवी के माल पर ध्यान रखिहऽ; एकरा चलते तोरा अपन सिर से जवाब देवे पड़तो ।"
"सूद तीन कोपेक, कुल मिलाके दस कोपेक", बीच-बीच में रुकते आउ काँपते स्वर में यहूदी बात जारी रखलकइ, पइसा लगी हाथ के अपन जेभी में घुसइते आउ सहमल दृष्टि से कैदी लोग तरफ नजर डालते । ऊ भयंकर रूप से भयभीत हलइ, लेकिन ओकरा धंधो करे के मन करब करऽ हलइ ।
"सालाना हइ की, ई तीन कोपेक सूद ?"
"नयँ, सालाना नयँ, बल्कि मासिक ।"
"तूँ तो कड़ा सूदखोर हकऽ, यहूदी । आउ तोर नाम की हको ?"
"इसाय फ़ोमिच ।"
"अच्छऽ, इसाय फ़ोमिच, तूँ तो हियाँ दूर तक जइबऽ ! अलविदा ।"
इसाय फ़ोमिच फेर से गिरवी (बंधक, रेहन) के जाँच कइलकइ, ओकरा लपटलकइ आउ ओकरा सवधानी से अपन बोरी में रख लेलकइ, जबकि कैदी लोग खिखिअइते रहलइ ।
ओकरा असल में सब कोय मानूँ पसीन करऽ हलइ आउ कोय भी ओकर दिल के ठेस नयँ पहुँचावऽ हलइ, हलाँकि लगभग सब कोय ओकर कर्जदार हलइ । ऊ खुद्दे द्वेषहीन हलइ, मुर्गी नियन, आउ अपन प्रति सामान्य रूप से सहानुभूति देखके, डींग भी हाँकऽ हलइ, लेकिन अइसन भोलापन वला हास्यास्पदता (comicality) से, कि ओकरा तुरतम्मे ई बात लगी माफ कर देल जा हलइ । लूचका, जे अपन जमाना में कइएक यहूदी के बारे जानऽ हलइ, अकसर ओकरा चिढ़ावऽ हलइ, आउ कोय विद्वेष के कारण नयँ, बल्कि अइसीं, मनोरंजन खातिर, बिलकुल ओइसीं, जइसे कुत्ता, तोता, प्रशिक्षित जानवर आदि से दिल बहलावल जा हइ । इसाय फ़ोमिच ई बात निम्मन से जानऽ हलइ, (ओहे से) बिलकुल नयँ नराज होवऽ हलइ आउ मजाक के दक्षतापूर्वक उत्तर दे हलइ ।
"ए यहूदी, हम तो तोरा पिटम्मस करे जा रहलियो ह !"
"तूँ हमरा पर एक तुरी प्रहार करम्हीं, आउ हमरा तोरा पर दस तुरी", इसाय फ़ोमिच अकड़के जवाब दे हइ ।
"ए खाज-खुजली वला अभिशप्त !"
"खाज-खुजली होवइ त होवइ, परवाह नयँ ।"
"ए नोचनी वला यहूदी !"
"अइसने सही, परवाह नयँ । नोचनी रहलो से की, हम धनी हकिअइ; हमरा पास पइसा हके ।"
"तूँ क्राइस्ट के बेचलहीं ।"
"कोय बात नयँ ।"
"शाबाश, इसाय फ़ोमिच, शाबाश ! ओकरा स्पर्श नयँ करते जा, हमन्हीं हीं ऊ एक्के गो हका !" कैदी लोग खिखिअइते हँस्सऽ हइ ।
"ए यहूदी, तोरा फटका मिलतउ, आउ साइबेरिया चल जइमँऽ ।"
"हम तो अइसीं साइबेरिया में हिअइ ।"
"आउ दूर भेजल जइतउ ।"
"आउ की हुआँ भगमान हथिन ?"
"हाँ, ऊ तो हइए हथिन ।"
"तब ठीक हइ न; अगर भगमान आउ पइसा होवइ, त सगरो निम्मन होतइ ।"
"शाबास, इसाय फ़ोमिच, देखाय दे रहले ह, कि केतना निम्मन इंसान हइ !" चारो तरफ से लोग चिल्ला हइ, आउ इसाय फ़ोमिच हलाँकि देखऽ हइ, कि ओकरे पर लोग हँस्सब करऽ हइ, लेकिन खुद के हौसला दे हइ; सामान्य प्रशंसा ओकरा में स्पष्ट रूप से प्रसन्नता प्रदान करऽ हइ, आउ ऊ पूरे बैरक में सुनाय पड़े लायक अवाज में पतरा उच्च स्वर में गावे लगऽ हइ - "ला-ला-ला-ला-ला !" - एक तरह के बेसुरा आउ हास्यास्पद तान, एकमात्र गीत, बिन कोय शब्द के, जे ऊ अपन पूरे जेल के अवधि के दौरान गइलकइ । बाद में, हमरा साथ आउ नगीच के परिचय मिलला पर, ऊ हमरा शपथ के साथ विश्वास देलइलकइ, कि ई बिलकुल ओहे गीत आउ ठीक ओहे सुर हइ, जे छो लाख यहूदी, छोटगर से लेके बड़गर तक, लाल सागर पार करते बखत, गइते जा हलइ [1], कि दुश्मन लोग पर विजय प्राप्त होला पर हरेक यहूदी ई सुर में गावे लगी परंपरा से बन्हल हइ ।
हरेक शनिवार के पूर्वसंध्या के, शुक्रवार के साँझ के, दोसर बैरक के कैदी लोग हमन्हीं के बैरक में जानबूझके अइते जा हलइ ई देखे लगी, कि इसाय फ़ोमिच अपन सैबथ (Sabbath, विश्राम दिवस) कइसे मनावऽ हइ । इसाय फ़ोमिच एतना हद तक भोलापन रूप से शेखीबाज आउ घमंडी हलइ, कि ई सामान्य रूप के कौतूहल से ओकरा आनंद भी मिल्लऽ हलइ । ऊ नियमनिष्ठता आउ देखावटी अहमियत के साथ कोना में अपन छोटकुन्ना टेबुल के ढँक देइ, किताब खोलइ, दूगो मोमबत्ती जलावइ, कुछ तो रहस्यपूर्ण शब्द बड़बड़इते रिज़ा (ऊ एकरा "रिझा" उच्चारण करइ) पेन्हे लगइ । ई एगो बहुरंगी ऊनी लबादा हलइ, जेकरा सवधानी से अपन संदूक में रक्खऽ हलइ । ऊ अपन दुन्नु हाथ में फीता लपेट ले हलइ, आउ सिर में, ठीक निरार पर, पट्टा से एगो डिबिया बान्ह ले हलइ, अइसे कि लगइ कि इसाय फ़ोमिच के निरार से कोय हास्यास्पद सींग उगले ह । ओकर बाद प्रार्थना चालू होबइ । एकरा ऊ पुनरावर्ती आरोह-अवरोह सुर में (sing-song) पढ़इ, चिल्लाय, थुक्कइ, चारो तरफ अपन सिर घुमावइ, वहशी आउ हास्यास्पद संकेत करइ । वस्तुतः, ई सब कुछ प्रार्थना के निर्दिष्ट संस्कार (विधान) हलइ, आउ एकरा में कुच्छो हास्यजनक आउ विचित्र नयँ हलइ, लेकिन हास्यास्पद हलइ ऊ, जे इसाय फ़ोमिच मानूँ जानबूझके हमन्हीं के सामने अपन संस्कार के देखावा आउ ढोंग करऽ हलइ । अचानक हाथ से ऊ चेहरा ढँक लेइ आउ सिसक-सिसकके पढ़े लगइ । सिसकी बढ़े लगइ, आउ ऊ अशक्तता में आउ लगभग विलाप करते, डिबिया लगल अपन सिर, कितब्बा पर झुकावइ; लेकिन अचानक, बहुत जोरदार क्रंदन के बीच, ऊ हँस्से लगइ, आउ पुनरावर्ती आरोह-अवरोह सुर में गावे लगइ, कोय तो भावपूर्ण समारोही अवाज में, कोय तो आनंद के अतिशयता से अशक्त अवाज में । "देखहो, ऊ केतना भावुक होल हइ !" कैदी लोग बोलइ । हम एक तुरी इसाय फ़ोमिच के पुछलिअइ - ई क्रंदन आउ फेर अचानक आनंद आउ परमानंद के उत्साहपूर्ण परिवर्तन के की अर्थ हइ? हमरा तरफ से अइसन प्रश्न इसाय फ़ोमिच के अत्यंत पसीन पड़लइ । ऊ धीरे-धीरे हमरा समझइलकइ, कि रुदन आउ क्रंदन येरुशेलम के क्षय के विचार व्यक्त करऽ हइ आउ ई विचार पर संस्कार के नियम ई बतावऽ हइ कि यथासंभव उच्च स्वर में क्रंदन करे के चाही आउ अपन छाती पिट्टे के चाही । लेकिन अत्यंत तीव्र रुदन के पल में ऊ, इसाय फ़ोमिच, के अचानक मानूँ अनजाने में, आद करे के चाही (ई अचानक भी संस्कार के नियम में निर्दिष्ट हइ), कि यहूदी लोग के येरूशेलम वापिस आवे के भविष्यवाणी हइ । हियाँ परी तुरतम्मे ओकरा में आनंद, गीत, हँसी फूट पड़े के चाही आउ प्रार्थना ई तरह से आरंभ करे के चाही, कि ओकर अवाजे से यथासंभव अधिक से अधिक आनंद व्यक्त होवे, आउ चेहरा से यथासंभव अधिक से अधिक भव्यता आउ उदारता । ई अचानक परिवर्तन आउ ई परिवर्तन के आवश्यक कर्तव्य इसाय फ़ोमिच के अत्यंत पसीन पड़ऽ हलइ - एकरा में ऊ कोय तरह के विशेष, जटिल युक्ति देखऽ हलइ आउ गौरवान्वित मुद्रा में ऊ हमरा विधि (law) के ई जटिल नियम (rule) बतइलकइ । एक तुरी, प्रार्थना के ठीक चरमोत्कर्ष के पल में, कमरा में ड्यूटी पर के अफसर आउ मार्गरक्षी लोग के साथ मेजर प्रवेश कइलकइ । सब्भे कैदी अपन-अपन पटरा के बिछौना भिर सावधान मुद्रा में खड़ी हो गेलइ, खाली एगो इसाय फ़ोमिच आउ अधिक चिल्लाय आउ मुँह बनावे लगलइ । ऊ जानऽ हलइ, कि प्रार्थना अनुमत (allowed) हलइ, एकरा में बीच में बाधा नयँ डालल जा सकऽ हलइ, आउ मेजर के सामने चिल्लाय में, जाहिर हइ, कि ऊ कोय जोखिम नयँ उठा रहले हल । लेकिन मेजर के सामने मुँह बनावे में, आउ हमन्हीं के सामने देखावा करे में ओकरा अत्यंत आनंद मिल रहले हल । मेजर ओकरा भिर पीछू मुँहें बस एक डेग के दूरी पर पहुँचलइ - इसाय फ़ोमिच अपन टेबुल दने पीठिया करके घुम गेलइ आउ मेजर के चेहरा के ठीक सामने अपन बाँह लहरइते, अपन उत्सवपूर्ण भविष्यवाणी के पुनरावर्ती आरोह-अवरोह में पाठ करे लगलइ । चूँकि धार्मिक रूप से ओकरा लगी प्रदिष्ट (prescribed) हलइ, कि अइसन पल में अपन चेहरा पर अत्यधिक आनंद आउ भव्यता अभिव्यक्त होवे के चाही, त ऊ अइसन तुरतम्मे कर लेलकइ,कइसूँ खास करके कनखिअइते, हँसते आउ मेजर तरफ सिर हिलइते । मेजर अचंभित हो गेलइ; लेकिन आखिरकार हँसी से फुफकरलकइ, ओकर आँख के सामनहीं ओकरा "मूरख" कहलकइ आउ सीधे रवाना हो गेलइ, लेकिन इसाय फ़ोमिच आउ अपन चिल्लाहट के आउ तेज कर देलकइ । एक घंटा के बाद, जब ऊ रात के भोजन कर रहले हल, त हम ओकरा पुछलिअइ - "आउ की होतो हल, अगर मेजर, अपन मूर्खता के कारण, तोहरा पर गोसाऽ जइतो हल ?"
"कउन मेजर ?"
"की कउन मेजर ? की वास्तव में तूँ नयँ देखलहो हल ?"
"नयँ ।"
"ऊ तो तोहर सामने एक अर्शीन [= 0.71 मीटर] दूरी पर खड़ी हलो, ठीक तोहर चेहरा के सामने ।"
लेकिन इसाय फ़ोमिच अत्यधिक गंभीरतापूर्वक हमरा आश्वस्त करे लगलइ, कि ऊ पक्का कोय मेजर के नयँ देखलके हल, कि अइसन बखत में, अइसन प्रार्थना के चालू रहते, ऊ एक प्रकार के आनंदातिरेक (ecstasy) में हो जा हइ, एतना कि ऊ कुच्छो न देखऽ हइ आउ न सुन्नऽ हइ, जे कुछ ओकर चारो तरफ होवऽ हइ । जइसन कि अभी हम देखऽ हिअइ, जब ऊ शनिवार के जेल में बिन कोय काम के अइसीं एन्ने-ओन्ने चक्कर मारते रहऽ हलइ, ऊ कोय भी काम नयँ करे के पूरा प्रयास करते, जइसन कि विधि के अनुसार शनिवार के ई प्रदिष्ट (prescribed) हलइ । कइसन-कइसन असंभव आउ अनोखा बात ऊ हमरा हरेक तुरी सुनावऽ हलइ, जब ऊ अपन प्रार्थनागृह से वापिस आवऽ हलइ; पितिरबुर्ग के कइसन-कइसन अनसुन्नल समाचार हमरा लगी लावऽ हलइ, हमरा विश्वास देलइते, कि ऊ ई सब अपन यहूदी लोग से प्राप्त कइलके हल, आउ ओहो प्रत्यक्ष देखल आउ अनुभव कइल ।
लेकिन हम इसाय फ़ोमिच के बारे बहुत जादहीं कह चुकलिअइ ।
पूरे शहर में खाली दुइए गो सार्वजनिक स्नानघर हलइ । पहिला, जेकरा एगो यहूदी चलावऽ हलइ, क्रमसंख्या से मार्क कइल कइएक कमरा में विभाजित हलइ, जेकरा में से हरेक कमरा के पचास कोपेक किराया लगऽ हलइ आउ उच्च वर्ग के लोग लगी उपयुक्त हलइ । दोसरौके स्नानघर मुख्य रूप से सामान्य लोग खातिर हलइ - जीर्ण-शीर्ण, गंदा-संदा, सकेत, आउ एहे स्नानघर में हमन्हीं के जेल के कैदी लोग के ले जाल गेलइ । सर्दी पड़ रहले हल आउ रौदा हलइ; कैदी लोग ई बात से खुशी मना रहले हल, कि किला से बाहर जाय लगी मिलतइ आउ शहर देखते जइतइ । चुटकुला आउ हँसी रस्ता में कभी कमती नयँ होलइ । सैनिक के पूरा पलटन लोड कइल राइफल के साथ हमन्हीं के साथ हलइ, जे पूरे शहर के लोग लगी एगो अचरज के बात हलइ । स्नानघर में तुरतम्मे हमन्हीं के दू गुट में बाँट देल गेलइ - दोसरका गुट ठंढका प्रवेश-कक्ष में प्रतीक्षा कइलकइ, जब तक कि पहिलौका गुट नेहाऽ हलइ, आउ अइसन करना जरूरी हलइ काहेकि स्नानघर छोटगर हलइ । लेकिन, ई बात के बावजूद, कि स्नानघर एतना छोटगर हलइ, कि ई कल्पना करना मोसकिल हलइ, कि आधा लोग भी हमन्हीं कइसे ओकरा में अँट पइलइ । लेकिन पित्रोव हमरा भिर से दूर नयँ रहलइ; ऊ खुद, हमर बिन कहले, हमरा मदत करे लगी अइलइ आउ हमर देह रगड़के साफ करे लगी प्रस्ताव रखलकइ । पित्रोव के साथ बकलूशिन भी स्वेच्छापूर्वक हमर सेवा प्रस्तुत कइलकइ, जे विशेष विभाग के कैदी हलइ, जेकरा हमन्हीं हीं पायोनियर (अगुआ, पथप्रदर्शक) कहते जा हलइ आउ जेकरा बारे हम अत्यंत खुशमिजाज आउ निम्मन अदमी के रूप में पहिलहीं निर्देश (refer) कर चुकलिए ह [2], जे ऊ वास्तव में हलइ । हमरा ओकरा साथ पहिलहीं से थोड़े-बहुत परिचय हलइ । पित्रोव हमरा कपड़ा उतारहूँ में मदत करऽ हलइ, काहेकि अभ्यस्त नयँ रहला से हमरा कपड़ा उतारे में बहुत जादे टैम लगऽ हलइ, आउ प्रवेश-कक्ष में सर्दी हलइ, लगभग ओतने जेतना प्रांगण में । प्रसंगवश - कैदी के कपड़ा उतारना बहुत मोसकिल होवऽ हइ, अगर ऊ अभी तक बिलकुल नयँ सिखलके ह । पहिला, “अंदर के पट्टा” के जल्दी से खोले में सक्षम होवे के चाही । ई “अंदर के पट्टा” (under-fetters) चमड़ा के बन्नल रहऽ हइ, लंबाई में चार विर्शोक (= 4 x 4.44 = 17.76 से.मी.) होवऽ हइ आउ गोड़वा में लग्गल लोहा के रिंग के निच्चे सीधे जँघिया के उपरे पेन्हल जा हइ । अंदर के पट्टा के एक जोड़ा के कीमत चानी के छो ग्रिव्ना (1 ग्रिव्ना = 10 कोपेक) से कमती नयँ होवऽ हइ, तइयो हरेक कैदी अपना लगी खुद के खरचा पर लावऽ हइ, जाहिर हइ, काहेकि बिन पट्टा के चलना-बुलना असंभव होवऽ हइ । बेड़ी के रिंग गोड़ में कसके फिट नयँ होवऽ हइ, आउ रिंग आउ गोड़ के बीच में अँगुरी डालल जा सकऽ हइ; ई तरह से, लोहा के रिंग गोड़ पर चोट करऽ हइ, एकरा रगड़ऽ हइ, आउ एक्के दिन में कैदी, बिन अंदर के पट्टा के, अपन गोड़ के रगड़ा-रगड़ाके घायल कर लेतइ । लेकिन अंदर के पट्टा के निकासना ओतना मोसकिल नयँ हइ । जादे मोसकिल हइ दक्षतापूर्वक बेड़ी के अंदर से जँघिया (अंडरवेयर) के निकासना । ई एगो वास्तविक करतब (trick) हइ । जँघिया के निच्चे तरफ खींचके, मान लेल जाय, कि बामा गोड़ से, त ओकरा पहिले गोड़ आउ बेड़ी के रिंग के बीच से होके पास करे के चाही; बाद में, गोड़ के मुक्त (free) हो गेला पर, ई जँघिया के ओहे रिंग से वापिस डाले के चाही; बाद में ऊ सब कुछ, जे बामा गोड़ से निकासल जा चुकले ह, ओकरा दहिना गोड़ के रिंग से होके पास करे के चाही; आउ तब सब कुछ, जे पहिला रिंग से पास कइल गेलइ, ओकरा फेर से वापिस उलटा तरफ । नावा जँघिया पेन्हे घड़ी भी एहे बात हइ । नौसिखुआ के एकर अंदाज लगानो मोसकिल हइ, कि ई कइसे कइल जा हइ; सबसे पहिले हमन्हीं सब के ई सब कुछ कैदी कोरेनेव सिखइलकइ, तोबोल्स्क में, जे डाकू के सरदार हलइ, आउ जेल में पाँच साल तक सिक्कड़ (चेन) में बन्हल हलइ । लेकिन कैदी लोग एकर अभ्यस्त हो जा हलइ आउ सब कुछ बिन जरिक्को सनी दिक्कत के कर लेते जा हलइ । हम पित्रोव के साबुन आउ घासनी (मार्जक, body scrubber) लावे लगी कुछ कोपेक देलिअइ; कैदी लोग के, सच हइ, कि सरकारी साबुन देल जा हलइ, हरेक के एक-एक टिकिया, दू कोपेक के सिक्का के साइज के, आउ पनीर के एगो टुकड़ा एतना मोटगर, जे साँझ के बखत "मध्यमवर्गीय" लोग के हियाँ जलपान खातिर परसल जा हलइ । साबुन हिएँ परी, प्रवेश-कक्ष में, बेचल जा हलइ, साथे-साथ स्बितेन [3], कलाची आउ गरम पानी । हरेक कैदी के, स्नानघर के मालिक के शर्त के मोताबिक, खाली एक्के कठौती गरम पानी देल जा हलइ; जे कोय आउ निम्मन से नेहाय लगी चाहऽ हलइ, त ऊ एक अद्धी (आधा कोपेक) में आउ दोसर कठौती ले सकऽ हलइ, जे प्रवेश-कक्ष से ओकरा लगी एगो विशेष बनावल छोटकुन्ना खिड़की से सीधे स्नानघर में बढ़ा देल जा हलइ । हमर वस्त्र उतार के, पित्रोव हमरा हाथ से सहारा भी देलकइ, ई नोटिस करके, कि हमरा बेड़ी में कदम बढ़ाना मोसकिल हो रहले ह । "ओकरा उपरे तरफ, छावा तक खींच लेथिन", ऊ हमरा से बोलते रहलइ, हमरा बिलकुल एगो सेवक नियन सहारा देले, "आउ अइकी हियाँ जरी आउ सवधानी से, हियाँ एगो सीढ़ी (step) हइ"। हमरा जरी लाजो बरलइ; पित्रोव के विश्वास देलावे के मन कइलकइ, कि हम अकेलहूँ चल सकऽ हिअइ; लेकिन ऊ ई बात पर नयँ विश्वास करते हल । ऊ हमरा साथ अइसे व्यवहार कर रहले हल मानूँ हम एगो बुतरू हिअइ, अपरिपक्व आउ अनाड़ी, जेकरा मदत करना सब कोय के कर्तव्य हइ । पित्रोव सेवक तो बिलकुल नयँ हलइ, सबसे पहिले तो ऊ सेवक नयँ हलइ; अगर हम ओकरा अपमानित करतिए हल, ओकरा मालूम हो जइते हल, कि हमरा साथ कइसे बर्ताव करे के चाही । हम सेवा लगी ओकरा कुछ नयँ वादा कइलिए हल, आउ न ऊ खुद्दे मँगलके हल । त फेर हमरा पीछू-पीछू आवे लगी (अर्थात् हमर देखभाल करे लगी) ओकरा कउची प्रेरित करऽ हलइ ?
जब हमन्हीं ठीक स्नानघर के दरवाजा खोललिअइ, त हम सोचलिअइ, कि हमन्हीं नरक में घुस गेते गेलूँ । बारह कदम लम्मा आउ ओतने चौला एगो कमरा के कल्पना करथिन, जेकरा में शायद एकदम्मे सो गो तक अदमी पैक हो गेलइ, आउ नयँ तो कम से कम शायद, अस्सी गो, काहेकि कैदी लोग कुल्लम दुइएगो गुट में बाँटल गेले हल, आउ कुल दू सो लोग तक स्नानघर में अइते गेले हल । आँख के आँधर कर देवे वला भाफ, कारिख, गंदगी, भीड़ अइसन हद तक, कि कधरो गोड़ रक्खे के जगहा नयँ । हम डर गेलिअइ आउ वापिस जाय लगी चहलिअइ, लेकिन पित्रोव तुरतम्मे ढाढ़स देलकइ । कइसूँ, अत्यंत कठिनाई से, रस्ता बनइते फर्श पर बइठल लोग के, झुक्के लगी निवेदन करते, ओकन्हीं के सिर के उपरे से पार करते बेंच तक पहुँचलिअइ । लेकिन सब्भे बेंच पर के सब्भे सीट पर पहिलहीं से कैदी लोग बइठ चुकले हल । पित्रोव हमरा बतइलकइ, कि जगहा खरीदे पड़तइ, आउ तुरतम्मे छोटकुन्ना खिड़किया भिर बइठल एगो कैदी के साथ मोल-जोल करे लगलइ । एक कोपेक पर ऊ अपन जगह से हट गेलइ, तुरते पित्रोव से पइसा लेलकइ, जे ऊ दूरदर्शिता से अपन मुठिया में दबइले स्नानघर में लेले अइले हल, आउ तुरतम्मे हमर जगहा के ठीक निच्चे घुस गेलइ, जाहाँ अन्हेरा आउ गंदगी हलइ आउ जाहाँ परी सगरो लगभग आधा अँगुरी मोटगर चिपकाहा गंदगी हलइ । लेकिन बेंच के निचहूँ वला सब जगह भरल हलइ; ओधरो लोग कुलबुला रहले हल । पूरे फर्श पर हथेलियो भर जगहा नयँ हलइ, जाहाँ परी कि कैदी लोग नयँ सिमटके बइठल हलइ, अपन-अपन कठौती से पानी उँड़ेलते । कुछ लोग ओकन्हीं बीच सीधे खड़ी हलइ आउ अपन हाथ में कठौती सँभालले खड़िए-खड़िए नेहाब करऽ हलइ; ओकन्हीं के देह पर के गंदा पानी सीधे निच्चे बइठल लोग के मूँड़ल सिर पर पड़ रहले हल । उपरौका तख्ता पर आउ हुआँ तक जाय लगी सब्भे सीढ़ी पर बइठल, सुटकल आउ सिमटल, नेहाब करऽ हलइ । लेकिन बहुत कम लोग साबुन-पानी से खुद के धोब करऽ हलइ। सामान्य लोग बहुत कम्मे गरम पानी आउ साबुन से देह धोवऽ हइ; ओकन्हीं खाली भयंकर रूप से भाफ ले हइ आउ बाद में ठंढा पानी से फुहारा-स्नान करऽ हइ - एहे ओकन्हीं लगी पूरा स्नान हइ । तख्ता पर लगभग पचास भूर्ज (birch) के टहनी एक्के साथ उपरे-निच्चे हो रहले हल; सब कोय खुद के बेहोशी के हद तक ओकरा से चोट कर रहले हल । भाफ पल-पल बढ़ावल जा रहले हल । अब ई गरम नयँ हलइ; ई झुलसावे वला ताप हलइ । सब कोय चिल्ला रहले हल आउ फर्श पर घिसिअइला से सैकड़ो बेड़ी के खनखनाहट के अवाज भी आ रहले हल ... कुछ लोग, जे अपन जगह से हट्टे लगी चाहऽ हलइ, दोसर लोग के बेड़ी से उलझ जा हलइ आउ खुद से निच्चे बइठल लोग के सिर पे चोट लगा दे हलइ, आउ ओकन्हीं गिर जा हलइ, गरियावऽ हलइ आउ अपने साथ चोटियावल लोग के भी घसीट ले हलइ । गंदा पानी सगरो से उमड़ रहले हल । सब कोय दिमाग के एक प्रकार के नीसा, एक प्रकार के उत्तेजित अवस्था में हलइ; चीख आउ चिल्लाहट सुनाय देब करऽ हलइ । प्रवेश-कक्ष के खिड़की बिजुन, जाहाँ से पानी देल जा हलइ, गारी-गल्लम, घिचपिच, पूरा धक्कम-धुक्की हो रहले हल । प्राप्त गरम पानी, गंतव्य स्थान तक पहुँचे के पहिले, फर्श पर बइठल लोग के सिर पर छलकके गिरब करऽ हलइ । नयँ-नयँ (अर्थात् बीच-बीच में), आउ एगो मोछैल सैनिक के चेहरा, हाथ में राइफल लेले, खिड़की भिर चाहे अधखुल्लल दरवाजा भिर हुलकके देख ले हलइ, कि कहीं कोय अराजकता (अव्यवस्था, गड़बड़) तो नयँ हइ । कैदी लोग के मूँड़ल सिर आउ भाफ से लाल-टीस होल देह आउ भी कुरूप लगऽ हलइ । कभी कोड़ा आउ बेंत के फटका पड़ला से घाव के निशान भाफ लेल पीठ असाधारण रूप से स्पष्ट देखाय देब करऽ हलइ, अइसन कि अभी ई सब पीठ बिलकुल ताजा रूप से घायल प्रतीत हो रहले हल । भयंकर घाव के निशान ! ऊ सब देखके हम तो सिहर उठलिअइ । (भाफ) आउ बढ़ावल जा हइ - आउ भाफ के घना, गरम बादल पूरे स्नानघर में छा जा हइ; सब कोय हँस्से आउ चिल्लाय लगऽ हइ । भाफ के बादल से फटका खाल पीठ, मूँड़ल सिर, झुक्कल हाथ, गोड़ कौंधे लगऽ हइ; आउ एकर उपरे इसाय फ़ोमिच सबसे उपरौका तख्ता पर अपन पूरा जोर लगाके गला फाड़के चिल्ला हइ । ऊ भाफ अचेतन अवस्था आवे तक ले हइ, लेकिन, लगऽ हइ, कोय गरमी ओकरा संतुष्ट नयँ कर पावऽ हइ; एक कोपेक में ऊ भाड़ा पर एगो भाफ स्नान करावे लगी ले हइ, लेकिन आखिरकार ऊ (भाफ के गरमी) बरदास नयँ कर पावऽ हइ, भूर्ज के टहनी फेंक दे हइ आउ ठंढा पानी अपन देह पर उँड़ेले लगी भाग जा हइ । इसाय फ़ोमिच निराश नयँ होवऽ हइ आउ दोसरा के किराया पर रक्खऽ हइ, फेर तेसरा के - ऊ अइसनो परिस्थिति लगी मन पक्का कर ले हइ, कि खरचा के परवाह नयँ करऽ हइ आउ पचमा अदमी भी भूर्ज के टहनी भाँजे लगी किराया पर रक्खऽ हइ । "ई न होलइ स्वस्थ भाफ लेना, शाबाश इसाय फ़ोमिच !" निच्चे से कैदी लोग ओकरा से बोलते जा हइ । इसाय फ़ोमिच खुद अनुभव करऽ हइ, कि ई पल ऊ सबसे उपरे हइ आउ सबके मात कर देलके ह; ऊ जीत से आनंदित हो जा हइ आउ कटु, उन्मत्त अवाज में अपन हमेशे के सुर अलापे लगऽ हइ - "ला-ला-ला-ला-ला", जेकरा से आउ सब अवाज शांत पड़ जा हइ । हमर दिमाग में अइलइ, कि अगर हमन्हीं कभी झुलसा देवे वला गरमी में सब कोय होइअइ, त ऊ एहे जगहा नियन होतइ । हमरा पित्रोव के ई अनुमान सूचित करे बेगर नयँ रहल गेलइ; ऊ खाली चारो दने नजर फेरलकइ आउ चुपचाप रहलइ ।
हम ओकरो लगी अपन बिजुन जगहा खरीदे चहलिअइ; लेकिन ऊ हमर गोड़वा भिर बइठ गेलइ आउ बोललइ, कि ओकरा लगी बहुत अरामदायक हइ । एकरा अलावे बकलूशिन हमन्हीं लगी पानी खरदऽ हलइ आउ जरूरत के मोताबिक लाके दे हलइ । पित्रोव घोषणा कइलकइ, कि ऊ हमरा गोड़ से लेके माथा तक धो देतइ, ताकि "अपने बिलकुल साफ-सुथरा हो जइथिन", आउ हमरा भाफ लेवे पर जोर देलकइ । हम भाफ लेवे के जोखिम नयँ उठइलिअइ । पित्रोव हमरा पूरे शरीर में साबुन लगइलकइ । "आउ अभी हम अपने के नोश्की ("नोगी" के ऊनार्थक रूप, जेकर मतलब "गोड़" होवऽ हइ) धो देबइ", ऊ अंत में बोललइ । हम जवाब देवे लगी चहलिअइ, कि हम खुद धो सकऽ हिअइ, लेकिन हम ओकर बात के विरोध नयँ कइलिअइ आउ बिलकुल ओकर मनमे के अनुसार होवे देलिअइ । ऊनार्थक शब्द "नोश्की" निश्चित रूप से कोय चापलूसी के लेशमात्र भी द्योतक नयँ हलइ; सीधे पित्रोव हमर गोड़वा के "नोगी" नयँ कहलकइ, शायद, काहेकि दोसरा लोग लगी, वास्तविक लोग लगी, गोड़ ("नोगी") हलइ, लेकिन हमर अभियो तक खाली "नोश्की" (छोटकुन्ना गोड़) ।
हमरा धो-धाके ओहे सब औपचारिकता के साथ, मतलब सहारा देले आउ हरेक डेग पर सवधान करते, जइसे हम चीनी मट्टी के बन्नल होइअइ, ऊ हमरा स्नानघर के प्रवेश-कक्ष में ले गेलइ आउ कपड़ा पेन्हे में मदत कइलकइ, आउ जब हमरा साथ सब कुछ बिलकुल खतम कर लेलकइ, तब वापिस स्नानघर में भाफ लेवे लगी तेजी से चल गेलइ ।
जब हमन्हीं घर (अर्थात् बैरक) पहुँचलिअइ, त हम ओकरा एक गिलास चाय पीए लगी कहलिअइ । चाय से ऊ इनकार नयँ कइलकइ, पिलकइ आउ धन्यवाद देलकइ । हमर दिमाग में अइलइ कि ओकरा हम अपन पइसा से आधा बोतल वोदका पिलइबइ । वोदका हमन्हीं के बैरक में हीं मिल गेलइ । पित्रोव अत्यंत प्रसन्न हो गेलइ, पिलकइ, अपन घुरघुराके गला साफ कइलकइ, आउ ई नोटिस करके कि हम ओकरा बिलकुल सक्रिय कर देलिए हल, तेजी से भनसाघर में घुस गेलइ, मानूँ हुआँ परी ओकरा बेगर कुच्छो फैसला नयँ कइल जा सकऽ हलइ । ओकर स्थान पर हमरा भिर एगो दोसर सहभाषी (साथ में बातचीत करे वला), बकलूशिन (पायोनियर) पहुँचलइ, जेकरा हम स्नानघर में हीं चाय लगी अपना भिर बोलइलिए हल ।
बकलूशिन से जादे सुभवगर कोय अदमी के बारे हमरा मालूम नयँ । सच हइ, कि ऊ केकरो ढील नयँ दे हलइ, ऊ अकसर लड़ाइयो-झगड़ा करते रहऽ हलइ, अपन मामला में केकरो दखल पसीन नयँ करऽ हलइ - एक शब्द में, ऊ अपन बल पर खड़ी रह सकऽ हलइ । लेकिन ऊ जादे देरी तक लड़ाय-झगड़ा नयँ करऽ हलइ, आउ लगऽ हइ, हमन्हीं हीं सब कोय ओकरा पसीन करऽ हलइ । ऊ कहीं घुस जाय, ओकरा साथ सब कोय खुशी से मिल्लइ । ओकरा शहरो में लोग जानऽ हलइ - दुनियाँ में सबसे विनोदी आउ कभियो अपन खुशमिजाजी नयँ खोवे वला व्यक्ति के रूप में । ई एगो उँचगर छोकरा हलइ, लगभग तीस बरिस के, साहसी आउ सीधगर, काफी सुंदर, आउ मस्सा वला चेहरा । ई चेहरा ऊ कभी-कभी एतना दक्षतापूर्वक विकृत कर ले हलइ, कोय ऐरा-गैरा नत्थू खैरा के भी नकल करते, कि ओकर आसपास के लोग बिन हँसले नयँ रह सकऽ हलइ । ऊ जोकर (विदूषक) लोग में से एक हलइ; लेकिन हँसी के हमन्हीं के नकचढ़ा द्वेषी लोग के ढील नयँ दे हलइ, ओहे से ओकरा कोय ई लगी बात नयँ सुनावऽ हलइ, कि ऊ "फालतू आउ बेकार" अदमी हइ । ऊ जोश आउ जिनगी से भरल हलइ । ऊ हमरा से जेल के हमर पहिलौके दिन के दौरान परिचित होले हल आउ हमरा बतइलके हल, कि ऊ एगो कान्तोनिस्त [4] हइ, बाद में पायोनियर में सेवा कइलके हल आउ कुछ उँचगर अधिकारी के बीच मशहूर आउ प्रिय व्यक्ति हलइ, जे बात पर, पुरनका आदगारी खातिर, ओकरा अभियो गर्व हलइ । ऊ तुरते हमरा पितिरबुर्ग के बारे पुच्छे लगलइ। ऊ किताबो पढ़ऽ हलइ । हमरा भिर चाय लगी अइला पर, ऊ शुरू में पूरे बैरक के हँसा देलकइ, ई सुनाके, कि कइसे लेफ़्टेनेंट शा॰ सुबहे हमन्हीं के मेजर के निम्मन से फटकार सुनइलकइ, आउ हमर बगली में बइठके, आनंदित मुद्रा में हमरा बतइलकइ, कि लगऽ हइ, नाटक होतइ । छुट्टी (त्योहार) के दौरान नाटक के योजना बनावल जा हलइ । अभिनेता लोग आ गेले हल, सजावट धीरे-धीरे कइल जा रहले हल । शहर के कुछ लोग अपन पोशाक अभिनेता लोग के देवे के वचन देलके हल, अभिनेत्री लगी भी; एगो अर्दली के माध्यम से, अफसर के स्कन्धिका (epaulettes) सहित वरदी मिल्ले के भी आशा हलइ । पिछलौका साल नियन, खाली मेजर ई नाटक के कहीं प्रतिबंधित करे के नयँ सोच लेइ । पिछले साल क्रिस्मस के दौरान मेजर ठीक मूड में नयँ हलइ - कहीं तो जूआ में हार गेले हल, आउ एकर अलावे जेल में हुड़दंग करते गेले हल, त ऊ जलन से (नाटक के मंचन पर) प्रतिबंध लगा देलके हल, आउ अभी, शायद, एकरा में बाधा नयँ डाले लगी चाहतइ । एक शब्द में, बकलूशिन उत्तेजित अवस्था में हलइ । ई स्पष्ट हलइ, कि नाटक मंचन के मामले में ऊ मुख्य सक्रिय लोग में से एक हलइ, आउ हम तखनहीं पक्का वचन देलिअइ कि हम ई प्रस्तुतीकरण में जरूर उपस्थित रहबइ । बकलूशिन के सरलहृदय के नाटक मंचन के बारे सफलता के प्रसन्नता हमर दिल में बस गेलइ । एक शब्द से दोसरा शब्द में जइते-जइते हमन्हीं बीच गपशप चालू हो गेलइ । एकरा अलावे, ऊ हमरा बतइलकइ, कि ऊ हमेशे पितिरबुर्ग में सेवा नयँ कइलकइ; कि ऊ हुआँ कुछ तो गड़बड़ कइलकइ आउ ओकरा आर॰ [5] में स्थानान्तरित कर देवल गेलइ, हलाँकि, सर्जेंटके रूप में, गैरिसन बटालियन में ।
"त अइकी हुएँ से तो हमरा हियाँ भेजल गेलइ", बकलूशिन टिप्पणी कइलकइ ।
"लेकिन काहे लगी ?" हम ओकरा पुछलिअइ ।
"काहे लगी ? अपने की सोचऽ हथिन, अलिक्सांद्र पित्रोविच, काहे लगी ? वस्तुतः ई लगी, कि हम प्यार में पड़ गेलिअइ !"
"हूँ, एकरा चलते तो हियाँ नयँ भेजल जा हइ", हम हँसते एतराज कइलिअइ ।
"सच हइ", बकलूशिन आगू बोललइ, "सच हइ, कि एहे मामला में हम हुआँ के एगो जर्मन पर पिस्तौल चला देलिअइ । लेकिन वस्तुतः की एगो जर्मन के चलते निर्वासित करना सही हइ, खुद्दे फैसला करथिन !"
"लेकिन ई कइसे हो सकऽ हइ ? सुनाथिन तो, ई रोचक हइ ।"
"ई तो अत्यंत हास्यजनक कहानी हइ, अलिक्सांद्र पित्रोविच ।"
"तब तो आउ बेहतर हइ । सुनाथिन ।"
"की सुनावे के चाही ? अच्छऽ, त सुनथिन ..."
आउ हम हलाँकि हास्यजनक तो बिलकुल नयँ, लेकिन एगो हत्यारा के काफी विचित्र कहानी सुनलिअइ ...
"त मामला ई हलइ", बकलूशिन शुरू कइलकइ । "जब हमरा आर॰ भेजल गेलइ, त हम देखऽ हिअइ - शहर सुंदर आउ बड़गो हइ, खाली जर्मन लोग जादे हइ । वस्तुतः, हम, जाहिर हइ, अभियो नौजवान अदमी हिअइ, प्राधिकारी के दृष्टि में निम्मन, अपन टोपी तिरछा रखले हम एन्ने-ओन्ने घुम्मऽ हिअइ, मतलब, समय काटऽ हिअइ। जर्मन लड़की तरफ आँख मारऽ हिअइ । आउ हियाँ परी हमरा एगो जर्मन लड़की पसीन पड़ गेलइ, ल्विज़ा। ओकन्हीं दुन्नु धोबिन हलइ, खाली सबसे धनी लोग के पोशाक के, ऊ आउ ओकर चाची । चाची तो बूढ़ी हलइ, करकस्सिन, आउ बहुत खुशहाल जिनगी जीयऽ हलइ । शुरू-शुरू में हम तो खिड़की भिर से गुजरऽ हलिअइ, लेकि बाद में ओकरा से वास्तव में दोस्ती हो गेलइ । ल्विज़ा रूसी भी निम्मन से बोलऽ हलइ, लेकिन खाली अइसे, मानूँ "र" आउ "ल" के उच्चारण ठीक से नयँ कर पावऽ हलइ - ऊ एतना प्यारी हलइ, कि ओइसन से कभियो हमरा भेंट नयँ होल हल । हम शुरू में कभी ई, त कभी ऊ करे के कोशिश कइलिअइ, लेकिन ऊ हमरा से - "नयँ, ई तूँ नयँ कर सकऽ ह, सशा, काहेकि हम अपन पूरा निर्दोषता सुरक्षित रक्खे लगी चाहऽ हिअइ, ताकि हम तोहर योग्य पत्नी बन सकिअइ", आउ खाली दुलारइ, एतना निम्मन से हँस्सइ ... आउ ऊ एतना निष्कलंक हलइ, जइसन ओकरा छोड़के आउ कोय दोसर हमरा देखे में नयँ अइलइ । ऊ खुद्दे हमरा में शादी करे के इच्छा जगइलकइ । त फेर कइसे नयँ शादी कइल जाय, सोचथिन ! त हम तैयार होवऽ हिअइ लेफ़्टेनेंट कर्नल के पास निवेदन के साथ जाय लगी ... अचानक देखऽ हिअइ - ल्विज़ा मिल्ले लगी एक तुरी बाहर नयँ निकसलइ, दोसरो तुरी नयँ अइलइ, तेसरो तुरी नयँ अइलइ ... हम चिट्ठी भेजऽ हिअइ; चिट्ठी के कोय जवाब नयँ । हम सोचऽ हिअइ - ई की हइ ? मतलब, अगर ऊ हमरा धोखा दे रहले हल, त कोय तरकीब निकास सकऽ हलइ, आउ चिठियो के जवाब दे सकऽ हलइ, आउ मिलहूँ लगी आ सकऽ हलइ । आउ ऊ झूठो तो नयँ बोल सकऽ हलइ; अइसीं संबंध सीधे तोड़ देलकइ । ई ओकर चाची के काम होतइ, हम सोचऽ हिअइ । हम ओकर चाची भिर जाय के साहस नयँ करऽ हलिअइ; ऊ हलाँकि (हमन्हीं बारे) जानऽ हलइ, आउ तइयो हमन्हीं देखावा करऽ हलिअइ, मतलब शांत कदम से । हम मानूँ पगला गेलिअइ, आखरी खत लिखलिअइ आउ बोलऽ हिअइ - "अगर नयँ अइबऽ, त खुद हम तोर चाची भिर चल अइबो" । ऊ डर गेलइ, आउ अइलइ । कन्नऽ हइ; बोलऽ हइ, एगो जर्मन, शुल्ट्स, ओकन्हीं के दूर के एगो रिश्तेदार, जे घड़ीसाज हइ, धनगर आउ वइसगर हो चुकले ह, ओकरा साथ विवाह करे के इच्छा व्यक्त कइलकइ - "बोलऽ हइ, कि हमरो खुश करतइ, आउ खुद भी बुढ़ारी में बिन घरवली के नयँ रहतइ; आउ ऊ हमरा प्यार भी करऽ हइ, बोलऽ हइ, कि लम्मा समय से इच्छा हलइ, लेकिन अभी तक चुप हलइ, आउ खुद के तैयार कर रहले हल ।" "त अइकी”, बोलऽ हइ, “सशा, ऊ धनगर हइ, आउ ई हमरा लगी खुशी के बात हइ; त की वास्तव में तूँ हमर खुशी से वंचित करे लगी चाहऽ हो ?" हम देखऽ हिअइ - ऊ कन्नऽ हइ, हमरा गले लगा ले हइ ... ओह, सोचऽ हिअइ, ऊ तो न्यायसंगत बात कर रहले ह ! एगो सैनिक से शादी करे से की फयदा, हलाँकि हम सर्जेंट हिअइ ? "अच्छऽ ल्विज़ा, बोलऽ हिअइ, अलविदा, भगमान तोरा साथ देथुन; हमरा तोरा खुशी से वंचित करे के कोय बात नयँ । आउ ऊ कइसन हको, निम्मन ?" - "नयँ, बोलऽ हइ, बहुत उमरगर हइ, लमगर नाक ..." आउ ओहो हँस पड़लइ । हम ओकरा भिर से चल गेलिअइ; की कइल जाय, सोचऽ हिअइ, भाग में नयँ हइ ! दोसरे दिन सुबह में हम ओकर दोकान भिर गेलिअइ, रोड के बारे तो ऊ (ल्विज़ा) हमरा बता देलके हल । खिड़की से देखऽ हिअइ - जर्मन बइठल हइ, घड़ी बना रहले ह, एहे कोय पैतालीस साल के, हुक नियन नाक, बाहर तरफ निकसल आँख (bug-eyed), टेलकोट में, आउ उँचगर आउ लमगर कालर में, फैशनदार । हम अइसीं थूक देलिअइ; हमरा ओज्जी परी खिड़की तोड़ देवे के मन कइलकइ ... लेकिन एकरा से की, सोचऽ हिअइ ! कुछ नयँ छुए के, जइसीं गाड़ी से गिर गेलइ, मतलब बरबाद हो गेलइ (अर्थात् जे बात खतम हो गेलइ, ऊ खतम हो गेलइ) ! गोधूलिवेला में बैरक अइलिअइ, बिछौना पर पड़ गेलिअइ, आउ अइकी, विश्वास करथिन, अलिक्सांद्र पित्रोविच, कि कइसे हम कन्ने लगलिअइ ..."
त अइसीं एक दिन गुजर जा हइ, दोसरा, फेर तेसरा । ल्विज़ा से भेंट नयँ होवऽ हइ । आउ ई दौरान ओकर एगो सहेली से सुन्ने में अइलइ (ऊ बूढ़ी हलइ, आउ एगो धोबिन, जेकरा हीं ल्विज़ा अइते-जइते रहऽ हलइ), कि ऊ जर्मन हमन्हीं के प्रेम के बारे जानऽ हइ, काहेकि ऊ जल्दी से जल्दी ब्याह के बात उठावे के निश्चय कइलकइ । नयँ तो ऊ अभियो लगभग दू साल आउ इंतजार करते हल । लगऽ हलइ, ऊ ल्विज़ा से वचन लेलके हल, कि हमरा से कोय मतलब नयँ रखतइ; कि शायद ऊ ओकन्हीं, चाची आउ ल्विज़ा, के साथ बुरा व्यवहार करऽ हइ; कि जइसन कहल जा हइ, ऊ अभियो सोचब करऽ हइ, आउ अभियो तक बिलकुल पक्का निश्चय नयँ कर पइलके ह । ऊ हमरा एहो बतइलकइ, कि परसुन, एतवार के, ऊ ओकन्हीं दुन्नु के सुबह में कॉफी लगी निमंत्रित कइलके हल, आउ कि एगो आउ रिश्तेदार होतइ, एगो बूढ़ा, जे पहिले व्यापारी हलइ, लेकिन अभी बहुत जादे गरीब हइ, आउ कहीं तो तलघर (basement) में पहरेदार के काम करऽ हइ । जब हमरा मालूम पड़लइ, कि एतवार के ओकन्हीं, शायद, पूरा मामला के फैसला कर लेते जइतइ, आउ हमरा एतना गोस्सा अइलइ, कि हम खुद के नियंत्रित (कंट्रोल) नयँ कर पइलिअइ । आउ ई पूरा दिन आउ पूरा अगला दिन खाली हम ई कइलिअइ, कि एकरा बारे सोचते रहलिअइ। सोचऽ हिअइ, कि ऊ जर्मन के मानूँ हम खा जइअइ ।
एतवार के सुबह, हमरा कुछ नयँ मालूम हलइ, आउ जब प्रार्थना सभा (mass) समाप्त होलइ - हम उछल पड़लिअइ, ओवरकोट चढ़ा लेलिअइ आउ जर्मन हियाँ रवाना हो गेलिअइ । सोचलिए ओकन्हीं सब्भे हुआँ मिलतइ । आउ हम काहे लगी जर्मन हियाँ रवाना होलिअइ आउ हुआँ की कहे लगी चाहऽ हलिअइ - हमरा खुद्दे नयँ मालूम । आउ कउनो परिस्थिति लगी हम पिस्तौल अपन जेभी में रख लेलिअइ । हमरा पास ई खराब छोटकुन्ना पिस्तौल हलइ, पुरनका (old-fashioned) घोड़ा वला; जेकरा से हम लड़कपन में गोली चलावऽ हलिअइ । एकरा से केकरो पर गोली चलाके मारना तो संभव नयँ हलइ । तइयो हम ओकरा में गोली लोड कर लेलिअइ - हमरा जब बाहर निकास देते जइतइ, अपमानजनक व्यवहार करे लगतइ - त हम पिस्तौल निकास लेबइ आउ सबके भयभीत कर देबइ । हम आवऽ हिअइ । दोकान में कोय नयँ हइ, सब कोय पिछुआनी भित्तर में बइठल हइ । ओकन्हीं के छोड़के, एक्को आत्मा नयँ, कोय नौकर नयँ । ओकरा हीं कुल्लम एगो नौकरानी हलइ, ओहे रसोइया हलइ । हम दोकान में से गुजरलिअइ; देखऽ हिअइ - दरवाजा हुआँ पर बन हइ, आउ ई दरवाजा पुरनका ढर्रा के हइ, अंकुश (हुक) से बन होवे वला । हमर दिल धक्-धक् कर रहल ह, हम रुक गेलूँ आउ सुन्नऽ ही - ओकन्हीं जर्मन में बात कर रहल ह । हम जइसीं जोर से गोड़ से धक्का दे हिअइ, कि दरवाजा तुरतम्मे फटाक से खुल गेलइ । देखऽ हिअइ - टेबुल लगावल हइ । टेबुल पर बड़गो कॉफी के केतली हइ आउ कॉफी स्पिरिट लैंप में उबल रहले ह । बिस्कुट पड़ल हइ; दोसर ट्रे पर वोदका के सुराही, हेरिंग मछली आउ सॉसेज आउ एक प्रकार के शराब के बोतल हइ । ल्विज़ा आउ ओकर चाची, फैशनदार पोशाक पेन्हले, सोफा पर बइठल हइ । ओकन्हीं के सामने एगो कुरसी पर खुद मंगेतर जर्मन हइ, निम्मन से बाल झारले, टेलकोट में आउ आगू तरफ निकसल उँचगर कालर में । बगली में एगो कुरसी पर एगो आउ जर्मन बइठल हइ, बूढ़गर, मोटगर, उज्जर केश, आउ चुपचाप । जब हम घुसलिअइ, त ल्विज़ा पीयर पड़ गेलइ । ओकर चाची अचंभित होल उठ खड़ी हो गेलइ, आउ फेर बइठ गेलइ, आउ जर्मन नाक-भौं सिकोड़ लेलकइ । ऊ गोसाल हलइ; आउ उठके हमरा से मिल्ले अइलइ –
"तोहरा", बोलऽ हइ, "की चाही ?"
हम तो सकपका गेलिअइ, लेकिन हमरा जोर से गोस्सा बर गेलइ ।
"हमरा", बोलऽ हिअइ, "की चाही ! अतिथि के स्वागत करहो, वोदका पिलाहो । हम तोहरा हीं अतिथि के रूप में अइलियो ह ।"
जर्मन थोड़े सनी सोचलकइ आउ बोलऽ हइ ।
"बइठऽ जी ।"
हम बइठ गेलिअइ ।
"हमरा वोदका तो देथिन", हम बोलऽ हिअइ ।
"अइकी", बोलऽ हइ, "वोदका हको; किरपा करके पीयऽ ।"
"लेकिन हमरा तो", बोलऽ हिअइ, "निम्मन वोदका चाही ।"
हमरा बहुत गोस्सा बर जा हइ ।
"ई निम्मन वोदका हको ।"
हम अपमानित महसूस कइलिअइ, कि ऊ हमरा बहुत नीच समझऽ हइ । आउ एकरा से बढ़के ई, कि ल्विज़ा देख रहले ह । हम पी गेलिअइ आउ बोलऽ हिअइ -
"ए जर्मन, आउ तूँ एतना रूक्ष व्यवहार काहे करऽ हो ? हमरा साथ दोस्त नियन व्यवहार करहो । हम दोस्ती लगी तोहरा हीं अइलियो ह ।"
"हम तोहर दोस्त नयँ हो सकऽ हियो", बोलऽ हइ - "तूँ तो साधारण सैनिक हकऽ ।"
ई बात पर हम तो बौखला गेलिअइ ।
"ए हौआ", बोलऽ हिअइ, "सॉसेज बनावे वला ! लेकिन तूँ जानऽ हीं, कि अब से हम तोरा साथ ऊ सब कुछ कर सकऽ हिअउ, जे हम चाहबउ ? त अइकी तूँ चाहऽ हीं, कि हम तोरा ई पिस्तौल से शूट कर दिअउ ?"
हम पिस्तौल निकास लेलिअइ, ओकरा सामने खड़ी हो गेलिअइ आउ पिस्तौल ओकर सिर पर सीधे रखके भिड़ा देलिअइ । ओकन्हीं (औरतियन) बइठल रहलइ - न तो जिंदा न मुरदा; मुँह खोले में डरइ; आउ बुढ़वा, ऊ तो पत्ता नियन हिल्लब करऽ हइ, चुपचाप, पूरा पीयर पड़ गेलइ ।
जर्मन अचंभित हो गेलइ, तइयो खुद के सँभाल लेलकइ ।
"हम तोरा से भयभीत नयँ हकियो", बोलऽ हइ, "हम तोहरा से निवेदन करऽ हियो, कि एगो इज्जतदार अदमी नियन, अपन मजाक के अभिए रोक द, आउ हम तोहरा से बिलकुल नयँ भयभीत हकियो ।"
"ए, झूठ बोलऽ हँ", बोलऽ हिअइ, "डेराऽ हँ !"
"आउ कउन बात लगी !" ऊ खुद पिस्तौल के निच्चे से अपन सिर हिलावे के साहस नयँ कर रहले ह; अइसीं बइठल हइ ।
"नयँ", बोलऽ हइ, "तूँ ई कइसूँ नयँ करे के हिम्मत कर सकऽ हो ।"
"लेकिन काहे नयँ", बोलऽ हिअइ, "काहे नयँ हिम्मत कर सकऽ हिअइ ?"
"काहेकि", बोलऽ हइ, "ई तोहरा हीं एकर सख्त मनाही हको आउ तोहरा एकरा लगी कठोर दंड देल जइतो ।"
मतलब शैताने के ई मूरख जर्मन के बारे मालूम ! अगर ऊ हमरा खुद्दे आग बबूला नयँ करते हल, त ऊ अभी तक जिंदा रहते हल; खाली वाद-विवाद के चलते अइसन घटना घटलइ ।
"मतलब हम हिम्मत नयँ कर सकऽ हिअइ", बोलऽ हिअइ, "तोर कहे के मतलब हउ ?"
"नयँ-यँ !"
"नयँ हिम्मत कर सकऽ हिअइ ?"
"तूँ ई हमरा साथ बिलकुल नयँ कर सकऽ हो ..."
"त अइकी तोरा लगी, सॉसेज !" हम ओकरा पर फायर कर देलिअइ, आउ ऊ कुरसी पर लुढ़क गेलइ । ओकन्हीं (औरतियन) चीख पड़लइ ।
हम पिस्तौल जेभी में रख लेलिअइ, आउ रवाना हो गेलिअइ, आउ जब हम किला में घुसलिअइ, त हिएँ परी किला के गेट भिर बिच्छू-बूटी (nettles) में फेंक देलिअइ ।
हम घर अइलिअइ, बिछौना पर पड़ गेलिअइ आउ सोचऽ हिअइ - अइकी अब हमरा पकड़ लेते जइतइ । एक घंटा गुजर जा हइ, दोसरा - नयँ पकड़ते जा हइ । आउ अइसीं गोधूलिवेला के पहिले हम विषादग्रस्त हो गेलिअइ; बाहर निकसलिअइ; हमरा कइसूँ करके ल्विज़ा के देखे के मन कइलकइ । हम घड़ीसाज के दोकान भिर से गुजरलिअइ । देखऽ हिअइ - हुआँ परी लोग के भीड़, आउ पुलिस हइ । हम ओकर सहेली के पास गेलिअइ - ल्विज़ा के बोलाहीं ! जरिक्के सुनी इंतजार कइलिअइ, कि देखऽ हिअइ - ल्विज़ा दौड़ल आवऽ हइ, आउ हमर गरदन से लिपट गेलइ, कन्ने लगऽ हइ – ‘ई सब कुछ लगी’, बोलऽ हइ, ‘हमहीं दोषी हकिअइ, कि हम चाची के बात में आ गेलिअइ’ । हमरा ऊ एहो बतइलकइ, कि चाची अइसन घटना घटला के बाद घर चल गेलइ आउ एतना भयभीत हो गेलइ, कि बेमार पड़ गेलइ आउ गुमशुम रहे लगलइ; आउ खुद केकरो से कुछ नयँ बतइलकइ आउ हमरो केकरो से बतावे से मना कर देलके ह; डरऽ हइ; ओकन्हीं के जइसन मन हइ, करे देहीं । ‘हमन्हीं के’ बोलऽ हइ, ‘ल्विज़ा, तखने कोय नयँ देखलकइ’ । ऊ अपन नौकरानी के भी दूर भेज देलके हल, काहेकि ऊ ओकरा से डरऽ हलइ । ऊ ओकर आँख नोचके निकास लेते हल, अगर जानते हल, कि ऊ शादी करे लगी चाहऽ हइ । दोकान में काम करे वलन में भी कोय नयँ घर पर हलइ; सबके ऊ दूर कर देलके हल । ऊ खुद्दे कॉफी बनइलकइ, खुद्दे खाना तैयार कइलकइ । आउ रिश्तेदार, पहिलहूँ जिनगी भर चुप रहलइ, कुछ नयँ बोललइ, आउ जइसीं हाल के घटना घटलइ, ऊ अपन टोपी उठइलकइ आउ सबसे पहिले निकस गेलइ । आउ, विश्वास हइ, हमेशे लगी चुप रहतइ, ल्विज़ा कहलकइ । त अइसन बात हलइ । दू सप्ताह तक हमरा कोय नयँ पकड़लकइ, आउ हमरा पर केकरो शक्का नयँ हलइ । एहे दू सप्ताह के दौरान, विश्वास करथिन चाहे नयँ करथिन, अलिक्सांद्र पित्रोविच, हम पूरा सुख के अनुभव कइलिअइ । रोज दिन हम आउ ल्विज़ा दुन्नु मिल्लऽ हलिअइ । आउ ओकरा केतना, केतना हमरा से लगाव हो गेलइ ! कन्नऽ हइ - "हम", बोलऽ हइ, "तोहर पीछू-पीछू, जाहाँ तोहरा भेजल जइतो, जइबो, तोहरा लगी सब कुछ छोड़ देबो !" हम सोच रहलिए हल कि अभी हमर पूरे जिनगी के फैसला हो जइतइ - एतना हमरा ऊ तखने दिल के पिघला देलके हल । लेकिन, दू सप्ताह के बाद हमरा पकड़ लेल गेलइ । बुढ़उ आउ ल्विज़ा के चाची एकमत हो गेले हल आउ हमर विरोध में सबूत पेश कर देते गेले हल ...
"लेकिन ठहरऽ", हम बकलूशिन के टोकलिअइ, "ई सब कुछ लगी तोरा खाली कुल्लम दस बरिस चाहे बारह बरिस खातिर, पूरे अवधि लगी सिविल विभाग में भेजल जा सकऽ हलइ; लेकिन तूँ तो विशेष विभाग में हकहो । ई कइसे संभव हइ ?"
"ओह, ई तो दोसरे मामला निकसलइ", बकलूशिन कहलकइ । "जब हमरा कोर्ट में लावल गेलइ, कप्तान कोर्ट के सामनहीं हमरा गंदा शब्द से गारी-गल्लम कइलकइ । हमरा बरदास नयँ होलइ आउ हम ओकरा बोलऽ हिअइ - "काहे लगी तूँ गारी-गल्लम कर रहलहीं हँ ? की तूँ नयँ देखऽ हीं, कमीने, कि तूँ ज़ेर्त्सालो [6] के सामने बइठल हीं!" फेर मोकदमा दोसरे मोड़ ले लेलकइ, नावा तरीका से मोकदमा चललइ आउ ई सब कुछ के एक साथ विचार करके, आउ दंडादेश सुनावल गेलइ - चार हजार (फटका) आउ हियाँ विशेष विभाग में । आउ जब हमरा दंड देवे लगी बाहर ले जाल गेलइ, त कप्तान के भी बाहर ले जाल गेलइ - हमरा "हरा गली" से होके, आउ ओकरा रैंक से वंचित करके सैनिक के रूप में काकेशिया (Caucasus)। फेर भेंट होतइ, अलिक्सांद्र पित्रोविच । हमन्हीं के नाटक मंचन के दौरान जरूर आथिन ।"
Posted by नारायण प्रसाद at 1:12 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)


c: text/html

text:
Monday, October 31, 2016
रूसी उपन्यास "आझकल के हीरो" ; भाग-2 ; 3. भाग्यवादी - अध्याय-2
रूसी उपन्यास – “आझकल के हीरो”
भाग-2
3. भाग्यवादी - अध्याय-2
हम उपनगर के सूनसान गल्ली से घर वापिस आ रहलिए हल । पूरा आउ लाल चान, आग के लाली नियन, घरवन के दाँतेदार (jagged) क्षितिज के पीछू से प्रकट होब करऽ हलइ । तरिंगन सब शांतिपूर्वक गहरा नीला मेहराब (आकाश) पर चमक रहले हल, आउ हमरा ई बात हास्यास्पद लगलइ, जब हमरा आद पड़लइ, कि कभी तो संत लोग हलथिन, जिनकर सोच हलइ, कि खगोलीय पिंड हमन्हीं के जमीन के मामले में, चाहे कइसनो कृत्रिम अधिकार के मामले में कोय क्षुद्र विवाद (trivial conflicts) में हिस्सा ले हथिन ! ... आउ की होलइ ? ई दीपक सब, जेकरा जलावल गेले हल, उनकन्हीं (संत लोग) के मतानुसार, खाली ई लगी, कि ओकन्हीं के युद्ध आउ विजय के प्रकाशित करइ, पहिलौके चमक के साथ जल्लऽ हइ, आउ ओकन्हीं के वासना आउ आशा ओकन्हीं के साथे बहुत पहिलहीं बुत गेलइ, जइसे कि एगो बेफिकर राही द्वारा जंगल के किनारे जलावल आग बुत जा हइ ! लेकिन कइसन इच्छाशक्ति ओकन्हीं के ई विश्वास देलइलकइ, कि ई पूरा आकाश आउ ओकरा पर के अनगिनत निवासी ओकन्हीं के मूक, लेकिन स्थायी, सहानुभूति के साथ देखब करऽ हइ ! ... आउ हमन्हीं, ओकन्हीं के दयनीय वंशज, जे पृथ्वी पर बिन कोय धारणा आउ गौरव के भटक रहलिए ह, बिन कोय आनंद आउ भय के, (सिवाय ऊ अनैच्छिक भय के, जे अनिवार्य अंत के बारे विचार अइला पर हृदय के संकुचित कर दे हइ), हमन्हीं सब न तो मानव कल्याण खातिर, न तो खुद के खुशियो खातिर, कोय बड़गो बलिदान करे में अभी सक्षम हिअइ, काहेकि हमन्हीं के एकर असंभावना मालूम हइ, आउ भावशून्यता के साथ एक शंका से दोसरा शंका से गुजरऽ हिअइ, जइसे कि हमन्हीं के पूर्वज लोग एक भ्रांत धारणा से दोसरा में पड़ जा हलथिन, लेकिन उनकन्हीं नियन बिन कोय आशा के, चाहे ऊ अनिश्चित, हलाँकि वास्तविक आनंद के, जेकरा से आत्मा के, लोग या भाग्य के साथ, हरेक संघर्ष में पाला पड़ऽ हइ ...
आउ कइएक अइसन विचार हमर दिमाग से गुजरलइ । हम ओकरा रोकके नयँ रखलिअइ, काहेकि हमरा कइसनो भावात्मक (abstract) विचार पर ध्यान केंद्रित करना पसीन नयँ । आउ ई काहाँ ले जइतइ ? ... अपन जवानी के शुरुआत में हम स्वप्नद्रष्टा हलिअइ । हमरा बारी-बारी से कभी उदास, त कभी रंग-बिरंगा आकृति के दुलार करना निम्मन लगऽ हलइ, जे बेचैन आउ लोलुप कल्पना हमरा सामने चित्रित करऽ हलइ । लेकिन एकरा से हमरा लगी की रह गेल ? खाली थकान, जइसे रात के भूत के साथ लड़ाय के बाद आवऽ हइ, आउ खेद के साथ भरल एगो अस्पष्ट आदगार । ई बेकार के संघर्ष में हम आत्मा के जोश आउ इच्छाशक्ति के दृढ़ता क्षीण कर देलिअइ, जे वास्तविक जिनगी में आवश्यक हइ । हम ई जिनगी में प्रवेश कइलिअइ, जेकरा हम पहिलहीं कल्पना में जी चुकलिए हल, आउ हमरा बोरियत आउ चीढ़ होवे लगलइ, बिलकुल ओकरा नियन, जे एगो भद्दा नकल कइल पुस्तक पढ़ऽ हइ, जेकरा बारे ऊ बहुत पहिलहीं से परिचित हइ ।
शाम के ई घटना हमर मस्तिष्क पर एगो काफी गहरा छाप छोड़लकइ आउ हमर स्नायु के उत्तेजित कइलकइ । हमरा पक्का ई मालूम नयँ, कि अब हमरा पूर्वनिर्धारण में विश्वास हइ कि नयँ, लेकिन ई शाम में हमरा दृढ़ विश्वास हलइ । प्रमाण विलक्षण हलइ, आउ हम ई बात के बावजूद, कि अपन पूर्वज लोग पर आउ उनकर सेवापरायण फलित ज्योतिष पर हँसलिअइ, हम जाने-अनजाने उनकर लीक पर चल पड़लिअइ, लेकिन हम खुद के समय पर ई खतरनाक रस्ता पर जाय से रोक लेलिअइ, आउ ई नियम के ध्यान में रखते, कि कुच्छो के निर्णायक रूप से (decisively) अस्वीकार नयँ करे के चाही आउ कउनो बात पर आँख मूनके विश्वास नयँ करे के चाही, हम पराभौतिकी (metaphysics) के बगल कर देलिअइ आउ अपन गोड़ के निच्चे देखना चालू कइलिअइ । अइसन सवधानी बहुत सुअवसर पर होलइ - कुछ तो मोटगर आउ मोलायम, लेकिन स्पष्टतया एगो निर्जीव, पर ठोकर खाके हम लगभग गिरिए गेलूँ हल । झुकके देखऽ ही - चान सीधे रस्ता पर चमक रहले हल - आउ ओहो कउची ? हमर सामने एगो सूअर पड़ल हले, तलवार से दू टुकड़ा होल ... मोसकिल से हम ओकरा देख पइलिए हल, कि हमरा कदम के आहट सुनाय देलकइ । दू कज़ाक गल्ली से दौड़ल आब करऽ हलइ, एगो हमरा भिर अइलइ आउ पुछलकइ, कि की हमरा एगो पीयल कज़ाक पर नजर पड़ले हल, जे एगो सूअर के पीछा कर रहले हल । हम ओकरा बतइलिअइ, कि हमरा कज़ाक से भेंट तो नयँ होले हल, आउ ओकर प्रचंड वीरता के अभागल शिकार दने इशारा कइलिअइ ।
"कइसन डाकू हइ !" दोसरा कज़ाक बोललइ, "जइसीं चिख़िर (काकेशियाई नयका लाल दारू, चाहे द्राक्षारस) चढ़ा ले हइ, ओइसीं ऊ सब कुछ काटे-कुट्टे लगऽ हइ, जे ओकर सामने पड़ जा हइ । येरेमेइच, ओकर पीछू चलल जाय, ओकरा बान्ह-छान्ह लेवे के चाही, नयँ तो..."
ओकन्हीं चल गेलइ, आउ हम अधिक सवधानी से अपन रस्ता पर चलते रहलिअइ आउ आखिरकार अपन क्वार्टर तक सकुशल पहुँच गेलिअइ ।
हम एगो वृद्ध उर्यादनिक (कज़ाक सर्जेंट) के हियाँ रहऽ हलिअइ, जेकरा हम ओकर निम्मन स्वभाव के चलते पसीन करऽ हलइ, आउ विशेष करके ओकर सुंदर बेटी नास्त्या के कारण ।
ऊ, हमेशे नियन, विकेट गेट भिर फरकोट पेन्हले हमर इंतजार करब करऽ हलइ । चान ओकर प्यारा ठोर के प्रकाशित कर रहले हल, जे रात के ठंढक के चलते नीला हो गेले हल । हमरा पछान गेला पर, ऊ मुसकइलइ, लेकिन हमरा ओकरा से काम नयँ हलइ । "शुभ रात्रि, नास्त्या", पास से गुजरते हम कहलिअइ । ऊ कुछ तो उत्तर देवे लगी चहलकइ, लेकिन खाली उच्छ्वास लेलकइ ।
हम अपन कमरा के दरवाजा अपन पीछू बन कर लेलिअइ, मोमबत्ती जलइलिअइ आउ बिछौना पर पड़ गेलिअइ । लेकिन नीन हमरा हमेशे के अपेक्षा जादे इंतजार करइलकइ । जब हमरा नीन पड़लइ, तखने पूरब में पीयर होवे लगले हल, लेकिन - स्पष्ट हलइ, स्वर्ग (भाग्य) में लिक्खल हलइ, कि हमरा ई रात नीन नयँ अइतइ । चार बजे सुबह में दू मुट्ठी हमरा हीं खिड़की पर दस्तक देवे लगलइ । हम उछलके खड़ी हो गेलिअइ । "की बात हइ ? ..." - "उट्ठऽ, पोशाक पेन्हके तैयार हो जा !" कइएक स्वर हमरा लगी चिखलइ । हम तेजी से पोशाक पेन्हलिअइ आउ बाहर निकसलिअइ । "जानऽ हो, की होलइ ?" तीन अफसर एक स्वर में बोलते गेलथिन, जे हमरा लगी अइलथिन हल । उनकन्हीं मौत नियन पीयर हलथिन ।
"की ?"
"वुलिच मारल गेलइ ।"
हम स्तंभित हो गेलिअइ ।
"हाँ, मारल गेलइ", उनकन्हीं बात जारी रखलथिन, "शीघ्र चलल जाय ।"
"लेकिन कद्धिर ?"
"रस्ता में मालूम पड़तो ।"
हमन्हीं चल पड़लिअइ । उनकन्हीं हमरा सब कुछ बतइलथिन, जे कुछ घटले हल, ऊ विचित्र पूर्वनिर्धारण के बारे कइएक टिप्पणी के साथ, जे ओकर मौत के आध घंटा पहिले ओकरा अनिवार्य मौत से बचा लेलके हल । वुलिच अन्हार सड़क पर अकेल्ले जा रहले हल । ओकरा भिर ऊ पीयल कज़ाक सरपट अइलइ, जे पहिले सूअर के काट देलके हल, आउ शायद, ओकर सामने से गुजर जइते हल, ओकरा बिन देखले, अगर वूलिच अचानक रुकके ओकरा संबोधित करके नयँ कहते हल - "भाय, केकरा ढूँढ़ रहलहो ह ?" - "तोरा !" कज़ाक जवाब देलकइ, ओकरा पर तलवार से प्रहार करते, आउ ओकरा कन्हा से लेके लगभग दिल तक दू टुकड़ा कर देलकइ ... दू कज़ाक, जे हमरा से मिलते गेले हल आउ हत्यारा के पीछा कर रहले हल, ओकरा भिर पहुँचलइ, घायल अफसर के उठा लेलकइ, लेकिन ऊ अब अंतिम साँस ले रहले हल आउ ऊ खाली एतने बोल पइलकइ - "ऊ सही हलइ !" खाली हमहीं समझ पइलिअइ ई शब्द के अस्पष्ट अर्थ - ई हमरा से संबंधित हलइ । जाने-अनजाने हम ऊ बेचारा के भाग्य के भविष्यवाणी कर देलिए हल; हमर छट्ठा इंद्रिय (instinct) हमरा धोखा नयँ देलके हल - हम ओकर परिवर्तित होल चेहरा पर निकट भविष्य में ओकर मौत के छाप बिलकुल सही-सही पढ़ लेलिए हल ।
हत्यारा एगो खाली झोपड़ी में बन हो गेले हल, जे स्तानित्सा (कज़ाक गाँव) के आखिर में हलइ । हमन्हीं ओद्धिर बढ़लिअइ । कइएक औरत कनते ओधरे दौड़ल जाब करऽ हलइ । समय से पिछुआल कोय कज़ाक तेजी से निकसके सड़क पर निकसऽ हलइ, जल्दी-जल्दी में कमर में खंजर खोंसते, आउ दौड़ते-दौड़ते हमन्हीं के सामने से गुजर जा हलइ । भगदड़ भयंकर हलइ ।
अइकी आखिरकार हमन्हीं हुआँ पहुँचलिअइ, त देखऽ हिअइ - ऊ झोपड़ी के चारो तरफ, जेकर दरवाजा आउ शटर अंदर से बन हइ, भीड़ लगल हइ । अफसर आउ कज़ाक लोग आपस में गरमागरम बहस कर रहते जा रहला ह - औरत लोग विलाप कर रहला ह, कोसते आउ शिकायत करते । ओकन्हीं में से हमर नजर एगो बुढ़िया के आश्चर्यजनक चेहरा पर पड़लइ, जे उग्र उदासी व्यक्त कर रहले हल । ऊ एगो मोटगर लट्ठा (log) पर बैठल हलइ, अपन केहुनी के टेहुना पर टिकइले आउ हाथ से सिर के सहारा देले । ऊ हत्यारा के माय हलइ । ओकर ठोर बीच-बीच में हिल्लऽ हलइ - की फुसफुसाहट में ई प्रार्थना करब करऽ हलइ, कि सराप (शाप) देब करऽ हलइ ?
ई दौरान अपराधी के पकड़े लगी कुछ तो फैसला करे के चाही हल । लेकिन कोय नयँ आगू आवे के साहस करब करऽ हलइ । हम खिड़की भिर गेलिअइ आउ शटर के दरार से देखलिअइ । ओकर चेहरा पीयर हलइ, ऊ फर्श पर पड़ल हलइ, दहिना हाथ में पिस्तौल लेले; खून से लथपथ तलवार ओकर बगल में पड़ल हलइ । ओकर अभिव्यंजक (expressive) आँख भयंकर रूप से चारो तरफ घूर रहले हल । कभी-कभी ऊ चौंक जाय आउ अपन सिर पकड़ लेइ, मानूँ अस्पष्ट रूप से कल के घटना के आद कर रहल होवे । हम ई बेचैन नजर में कोय बड़गो दृढ़ संकल्प नयँ पढ़लिअइ आउ मेजर के कहलिअइ, कि ऊ बेकारे कज़ाक लोग के दरवाजा तोड़े आउ ओद्धिर घुस्से के औडर नयँ देब करऽ हथिन, काहेकि ई काम करना अभिए बेहतर हइ, बनिस्पत बाद के, जब ऊ बिलकुल होश में आ जइतइ ।
एतने में वृद्ध एसाउल (कज़ाक कप्तान) दरवाजा भिर गेलइ आउ ओकरा नाम से पुकरलकइ । ऊ प्रतिसाद (response) देलकइ ।
"भाय येफ़िमिच, तूँ पाप कइलँऽ हँ", एसाउल कहलकइ, "त तोरा आत्मसमर्पण करे के सिवा कोय चारा नयँ हकउ!"
"हम आत्मसमर्पण नयँ करम !" कज़ाक उत्तर देलकइ ।
"भगमान से तो डर । वस्तुतः तूँ तो अभिशप्त चेचेन नयँ हकँऽ, बल्कि एगो पक्का क्रिश्चियन । खैर, अगर पाप तोरा बहका देलको ह, त कुछ नयँ कइल जा सकऽ हउ - तूँ अपन भाग्य से बच नयँ पइमँऽ !"
"हम आत्मसमर्पण नयँ करम !" भयंकर रूप से कज़ाक चिल्लइलइ, आउ जब घोड़ा चढ़इलकइ, त ओकर अवाज सुनाय पड़लइ ।
"ए चाची !" एसाउल बुढ़िया के कहलकइ, "अपन बेटवा से जरी बात करहीं, शायद तोर बात सुनतउ ... वास्तव में ई खाली भगमान के गोस्सा बरइतउ । आउ देखहीं, ई महाशय लोग दू घंटा से इंतजार करब करऽ हथिन ।"
बुढ़िया उनका तरफ एकटक देखते रहलइ आउ सिर हिलइलकइ । "वसीली पित्रोविच", मेजर के पास जाके एसाउल कहलकइ, "ऊ आत्मसमर्पण नयँ करतइ - हम ओकरा जानऽ हिअइ । आउ अगर हमन्हीं दरवाजा तोड़ दे हिअइ, त ऊ हमन्हीं के कइएक लोग के मार देतइ । की ई बेहतर नयँ होतइ कि अपने ओकरा शूट कर देवे के आज्ञा देथिन ? शटर में दरार काफी चौला हइ ।"
एहे समय हमर दिमाग में एगो विचित्र विचार कौंधलइ । वुलिच नियन, हम भाग्य के अजमावे के सोचलिअइ ।
"ठहरथिन", हम मेजर के कहलिअइ, "हम ओकरा जिंदा पकड़ लेबइ ।"
एसाउल के ओकरा साथ बातचीत शुरू करे के कहके आउ दरवाजा भिर तीन कज़ाक के रखके, जे बतावल इशारा पर एकरा तोड़के हमर मदद लगी झपट पड़इ, हम झोपड़ी के चक्कर लगइलिअइ आउ निर्णायक खिड़की बिजुन अइलिअइ । हमर दिल जोर-जोर से धड़क रहल हल ।
"अरे अभिशप्त !" एसाउल चिल्लइलइ । "की तूँ हमन्हीं पर हँस रहलहीं हँ ? कि सोचऽ हीं, कि हमन्हीं तोरा काबू में नयँ कर लेते जइबउ ?"
ऊ पूरा जोर लगाके दरवाजा खटखटावे लगलइ । हम, अपन नजर दरार पर टिकइले, कज़ाक के हरेक हरक्कत पर ध्यान देते रहलिअइ, जेकरा ई तरफ से हमला के अपेक्षा नयँ हलइ - आउ अचानक शटर के घींचके अलगे कर देलिअइ आउ सिर निच्चे मुँहें कइले खिड़की से होके अंदर झपट पड़लिअइ । हमर कान के ठीक उपरे गोली के अवाज सुनाय पड़लइ, गोली हमर स्कंधिका (epaulettes) के फाड़ देलकइ । लेकिन धुआँ, जे पूरे कमरा में भर गेले हल, हमर प्रतिद्वंद्वी के अपन बगली में पड़ल तलवार खोजे में बाधा डललकइ । हम ओकरा बाँह से जकड़ लेलिअइ; कज़ाक लोग दरवाजा तोड़के अंदर घुसते गेलइ, आउ तीनो मिनट नयँ गुजरलइ, कि अपराधी के बान्ह लेवल गेलइ आउ गार्ड के अधीन ले जाल गेलइ । लोग तितर-बितर हो गेते गेलइ । अफसर लोग हमरा बधाई देते गेलथिन - आउ जे बिलकुल तर्कसंगत हलइ !
ई सब घटना के बाद, लगऽ हइ, कि कइसे अदमी भाग्यवादी नयँ बन जइतइ ? लेकिन कोय अदमी कइसे ई पक्का जान पइतइ, कि ऊ कोय मामले में कायल (convinced) हइ कि नयँ ? ... आउ अकसर केतना तुरी हमन्हीं भावना के धोखा, चाहे तर्क के गलती के, दृढ़ विश्वास (conviction) समझ लेते जा हिअइ ! ...
हमरा सब कुछ में शंका करना पसीन हइ - मस्तिष्क के ई प्रवृत्ति के कारण चरित्र के दृढ़संकल्पना में कोय बाधा नयँ आवऽ हइ - एकर विपरीत, जाहाँ तक हमरा से संबंध हइ, त हम हमेशे आउ अधिक साहस के साथ आगू बढ़ऽ हिअइ, जब हमरा मालूम नयँ रहऽ हइ, कि आगू हमरा साथ की होवे वला हइ । वस्तुतः मौत से बत्तर तो कुछ नयँ होवऽ हइ - आउ मौत से कोय बच नयँ सकऽ हइ !
किला में लौटला पर, हम माक्सीम माक्सीमिच के ऊ सब कुछ बतइलिअइ, जे हमरा साथ घटले हल आउ जेकर हम साक्षी हलिअइ, आउ पूर्वनिर्धारण के बारे उनकर विचार जाने लगी चहलिअइ । शुरू-शुरू में उनका ई शब्द समझ में नयँ अइलइ, लेकिन हम उनका, जेतना हो सकलइ, ओतना समझइलिअइ, आउ तब ऊ बतइलथिन, सार्थक रूप से सिर हिलइते –
"जी हाँ ! वास्तव में जी ! ई एगो पेचीदा मामला हइ ! ... लेकिन, ई एशियाई पिस्तौल के घोड़ा से अकसर मिसफायर होवऽ हइ, अगर ठीक से तेल डालल नयँ रहऽ हइ, चाहे अँगुरी के दबाव काफी नयँ होवऽ हइ । हम स्वीकार करऽ हिअइ, कि हमरा चेर्केस राइफल भी पसीन नयँ; ई हमन्हीं जइसन लोग खातिर कइसूँ अनुचित होवऽ हइ । एकर कुंदा (butt) एतना छोटगर होवऽ हइ, कि तोरा सावधान रहे पड़तो, कि कहीं नाक नयँ जर जाय ... लेकिन ओकन्हीं के तलवार - बस ओकरा तो हम आदर करऽ हिअइ !"
कुछ पल सोचला के बाद ऊ आगू बोललथिन -
"हाँ, हमरा ऊ बेचारा पर तरस आवऽ हइ ... शैताने ओकर दिमाग खराब कर देलके होत कि रात में ऊ पियक्कड़ से बातचीत कइलकइ ! ... लेकिन तइयो, स्पष्ट हइ, कि ओकर जन्म के समइए में प्रारब्ध में अइसन लिक्खल हलइ..."
एकरा से आउ कुछ जादे हम उनका से प्राप्त नयँ कर पइलिअइ - उनका साधारणतः पराभौतिक (metaphysical) वाद-विवाद पसीन नयँ ।
--- समाप्त ---
Posted by नारायण प्रसाद at 1:50 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)

robotstxt: allowed

filter: keep


text:
Monday, August 17, 2015
अपराध आउ दंड - भाग – 5 ; अध्याय – 5
अपराध आउ दंड
भाग – 5
अध्याय – 5
लिबिज़्यातनिकोव चिंतातुर लग रहले हल ।
"हम अपने भिर अइलिए ह, सोफ़िया सिम्योनोव्ना । माफ करथिन ... हम एहे सोच रहलिए हल, कि अपने से हियाँ भेंट होतइ", अचानक ऊ रस्कोलनिकोव के संबोधित कइलकइ, "मतलब, हम कुच्छो अइसन नयँ सोच रहलिए हल ... ई तरह के ... बल्कि हम बस ई सोच रहलिए हल ... हुआँ हमन्हीं हीं कतेरिना इवानोव्ना पागल हो गेला ह", ऊ रस्कोलनिकोव से बात करना छोड़के अचानक तीक्ष्ण रूप से (abruptly) सोनिया के बतइलकइ।
सोनिया चीख पड़लइ ।
"मतलब, कम से कम अइसन लगऽ तो हइ । लेकिन ... हमन्हीं के समझ में नयँ आवऽ हइ, कि कीऽ कइल जाय, बात तो एहे हइ, जी ! ऊ वापिस अइला - उनका कहीं से, लगऽ हइ, निकास बाहर कइल गेलइ, आउ शायद पिटलो गेलइ ... कम से कम अइसन लगऽ तो हइ ... ऊ दौड़के सिम्योन ज़ख़ारिच के वरिष्ठ अधिकारी भिर गेला हल, लेकिन ऊ घर पर नयँ मिलला; ऊ कोय जनरल के पास खाना खा रहला हल ... कल्पना करथिन, ऊ तेजी से हुआँ चल गेला, जाहाँ परी उनकन्हीं खाना खा रहलथिन हल ... ई दोसरा जनरल के पास, आउ, कल्पना करथिन - ई बात पर अड़ गेला, सिम्योन ज़ख़ारिच के वरिष्ठ अधिकारी के बाहर आवे लगी बोलइलका, आउ, लगऽ हइ, ओहो खाना के टेबुल भिर से । सोच सकऽ हथिन, कि हुआँ की होले होत । जाहिर हइ, उनका बाहर निकास देल गेलइ; आउ ऊ कहऽ हका, कि ऊ खुद्दे उनका गरिअइलका आउ कोय चीज उनका पर फेंकलका । एहो संभव हइ ... उनका काहे नयँ गिरफ्तार कइल गेलइ - हमरा समझ में नयँ आवऽ हइ ! अभी ऊ सबके बता रहला ह, आउ अमालिया इवानोव्ना के भी, खाली समझना मोसकिल हइ, चिल्ला हका आउ एन्ने-ओन्ने छटपटाल चल्लऽ हका ... आह, हाँ - ऊ बोलऽ हका आउ चिल्ला हका, कि चूँकि अब सब कोय उनका त्याग देलके ह, त ऊ बुतरुअन के लेता आउ बैरल ऑर्गन लेके सड़क पर चल जइता, आउ बुतरुअन गइतइ आउ नचतइ, आउ ओहो, आउ पइसा जौर करता, आउ रोज दिन जनरल के खिड़की के निच्चे जइता ... 'ओकन्हीं के देखे देल जाय', ऊ बोलऽ हका, 'कि कइसे भला घर के एगो सरकारी कर्मचारी के बुतरुन सड़क पर भीख माँगले बुल्लऽ हइ !' ऊ बुतरुअन के पीटते रहऽ हका, आउ ओकन्हीं कनते रहऽ हइ । लेन्या के ऊ 'हम्मर गाँव' गीत गावे लगी सिखावऽ हका, आउ लड़कावा के नच्चे लगी, आउ पोलिना मिख़ाइलोव्ना के भी; सब्भे पोशाक के फाड़-फुड़ रहला ह; आउ ओकरा से ओकन्हीं लगी तरह-तरह के टोपी बनावऽ हका, जइसन ऐक्टर लोग के रहऽ हइ; खुद्दे थारी लेके जाय लगी चाहऽ हका, एकरा संगीत पर बजावे खातिर ... कुच्छो नयँ सुन्नऽ हका ... कल्पना करथिन, ई कइसन बात हइ ? ई बस असंभव हइ !"
लिबिज़्यातनिकोव अइसहीं बोलते रहते हल, लेकिन सोनिया, जे लगभग दम साधले ओकर बात सुन रहले हल, अचानक अपन कोट आउ टोप लेलकइ आउ तेजी से कमरा से बाहर गेलइ, आउ दौड़तहीं हालत में पेन्हलकइ । रस्कोलनिकोव बाहर निकसके ओकर पीछू-पीछू गेलइ, आउ लिबिज़्यातनिकोव एक्कर पीछू-पीछू ।
"बेशक ऊ पागल हो चुकला ह !" ऊ रस्कोलनकिोव से बोललइ, ओकरा साथ-साथ बाहर सड़क पर निकलते बखत, "हम तो खाली सोफ़िया सिम्योनोव्ना के डरावे ल नयँ चाहऽ हलिअइ आउ कहलिअइ - 'लगऽ हइ', लेकिन कोय शक्का नयँ हइ । कहल जा हइ कि तपेदिक में मस्तिष्क में गुलिका (tubercles) उभर आवऽ हइ; अफसोस हके, कि हमरा चिकित्साशास्त्र के बारे कुछ मालूम नयँ । हम तो उनका समझावे-बुझावे के बहुत कोशिश कइलिअइ, लेकिन ऊ कुछ नयँ सुन्ने ल तैयार हका ।"
"अपने उनका गुलिका के बारे बतइलथिन हल ?"
"मतलब, गुलिका के बारे बिलकुल नयँ । आउ अइसहूँ उनका कुछ समझ में नयँ अइते हल । लेकिन हम ई बारे कहऽ हिअइ - अगर कोय व्यक्ति के ई विश्वास देलावल जा सकइ, कि वास्तव में ओकरा रोवे के कोय कारण नयँ हइ, त ऊ रोवे लगी बन कर देतइ । ई बात स्पष्ट हइ । आउ अपने के की धारणा हइ, कि नयँ बन करतइ ?"
"तब तो जीना बहुत असान हो जाय", रस्कोलनिकोव जवाब देलकइ ।
"माफ करथिन, माफ करथिन; निस्संदेह कतेरिना इवानोव्ना लगी ई बात समझना काफी मोसकिल हइ; लेकिन अपने के मालूम हइ, कि पेरिस में खाली एगो तार्किक आश्वासन पर पागल लोग के इलाज के संभावना के बारे गंभीर प्रयोग कइल जा चुकले ह । हुआँ के एगो हाले गुजर गेल प्रोफेसर, गंभीर वैज्ञानिक, कल्पना कइलथिन हल, कि ई तरह से इलाज करना संभव हइ । उनकर मूलभूत विचार ई हलइ, कि कोय पागल के अंग में कोय विशेष अव्यवस्था (disorder) नयँ हइ, लेकिन पागलपन, अइसन कहल जाय, एगो तार्किक गलती हइ, निर्णय करे में गलती, वस्तु सब पर गलत दृष्टिकोण । ऊ धीरे-धीरे अपन रोगी के गलती साबित करथिन, आउ कल्पना करथिन, लोग के कहना हइ कि उनका परिणाम मिल जाय ! लेकिन चूँकि ऊ ई दौरान फुहारा-स्नान (douche) के प्रयोग भी करऽ हलथिन, त ई इलाज के परिणाम, जाहिर हइ, शक्का से परे नयँ हइ ... कम से कम, अइसन लगऽ तो हइ ... "
रस्कोलनिकोव बहुत देर पहिलहीं से नयँ सुन रहले हल । अपन घर पहुँच गेला पर, ऊ लिबिज़्यातनिकोव के सिर हिलाके इशारा कइलकइ आउ प्रवेशमार्ग (gateway) में मुड़ गेलइ । लिबिज़्यातनिकोव होश में अइलइ, चारो पटी नजर दौड़इलकइ, आउ तेजी से आगू बढ़ गेलइ ।
रस्कोलनिकोव अपन छोटकुन्ना कमरा में घुस गेलइ आउ ओकर बीच में खड़ी हो गेलइ । "काहे लगी ऊ हियाँ परी वापिस अइलइ ?" ऊ ई पियरका फट्टल-फुट्टल देवाल के कागज, ई धूरी, आउ अपन सोफा पर नजर डललकइ ... अहाता से एक प्रकार के तीक्ष्ण, अनवरत खट-खट के अवाज आ रहले हल; कुछ तो कहीं तो मानूँ ठोकल जा रहले हल, कोय तरह के काँटी ... ऊ खिड़की बिजुन अइलइ, चौआ (पंजा) पर खड़ी होलइ आउ देर तक, बहुत ध्यानपूर्वक एकाग्र भाव से, अहाता दने देखे लगलइ । अहाता खाली हलइ, आउ खट-खट करे वला कोय देखाय नयँ देब करऽ हलइ । बामा तरफ के इमारत के खंड (wing) में जाहाँ-ताहाँ खुल्लल खिड़की देखाय देब करऽ हलइ; खिड़की के तल (sill) पर दुब्बर-पातर जिरेनियम (geranium) के गमला हलइ । खिड़कियन से बाहर दने सुक्खे लगी कपड़ा टाँगल हलइ ... ई सब ऊ कंठस्थ रूप में जानऽ हलइ । ऊ मुँह फेर लेलकइ आउ आके सोफा पर बइठ गेलइ ।
कभियो, कभियो पहिले एतना भयंकर एकाकीपन ऊ नयँ महसूस कइलके हल !
हाँ, ऊ फेर से महसूस कइलकइ, कि शायद ऊ वास्तव में सोनिया से नफरत करे लगतइ, आउ ठीक अभी, जबकि ऊ सोनिया के आउ जादे दुखी कर देलके हल ।
"काहे लगी ऊ ओकरा भिर ओकर आँसू माँगे लगी गेलइ ? काहे लगी ओकरा ओकर जिनगी बरबाद करे के एतना जरूरत पड़ गेलइ ? ओह, कइसन नीचता हइ !"
"हम अकेलहीं रहम !" ऊ अचानक दृढ़तापूर्वक बोललइ, "आउ ऊ जेल नयँ अइतइ !"
लगभग पाँच मिनट के बाद ऊ अपन मूड़ी उपरे कइलकइ आउ विचित्र ढंग से मुसका देलकइ । ई एगो विचित्र विचार हलइ - "शायद कालापानी (सश्रम कारावास) में वास्तव में जिनगी आउ निम्मन होतइ", ओकर दिमाग में अचानक ई विचार अइलइ ।
ओकरा कुछ आद नयँ रहलइ, कि ऊ अपन कमरा में केतना देर अपन दिमाग में धुँधला विचार के भीड़ के साथ बइठल रहलइ । अचानक दरवाजा खुललइ, आउ अवदोत्या रोमानोव्ना अंदर अइलइ । ऊ पहिले रुक गेलइ आउ दहलीज पर से ओकरा दने देखलकइ, जइसे कि हाल में ऊ सोनिया दने देखलके हल; फेर आगू बढ़लइ आउ ओकर सामने कुरसी पर बइठ गेलइ, कल्हे वला अपन जगह पर । रस्कोलनिकोव चुपचाप आउ मानूँ बिन कुछ सोचले ओकरा तरफ देखते रहलइ ।
"नराज नयँ होइहऽ, भैया, हम खाली एक मिनट बात करे लगी चाहऽ हियो", दुन्या कहलकइ ।
ओकर चेहरा के मुद्रा विचारमग्न हलइ, लेकिन कठोर नयँ । ओकर आँख चमकब करऽ हलइ आउ शांत हलइ । रस्कोलनिकोव देखलकइ, कि ऊ प्यार के भाव से ओकरा भिर अइले हल ।
"भैया, हमरा अभी सब कुछ मालूम हो गेलो ह, सब कुछ । हमरा द्मित्री प्रोकोफ़िच सब कुछ समझा आउ बता देलका ह । बेवकूफ आउ घिनौना शक्का के आधार पर तोहर पीछा कइल जा हको आउ सतावल जा हको ... द्मित्री प्रोकोफ़िच हमरा बतइलका, कि कोय खतरा के बात नयँ हइ, कि बेकार के तूँ एकरा एतना भयानक रूप से ले हकहो । हम अइसन नयँ सोचऽ हिअइ आउ हमरा पूरा समझ में आवऽ हइ, कि ई सब से तोहरा केतना गोस्सा आवऽ होतो, आउ ई बात, कि ई रोष अप्पन छाप हमेशे लगी छोड़ सकऽ हइ । एकर हमरा डर हकइ । ई लगी, कि तूँ हमन्हीं के छोड़ देलहो, हम तोहर निंदा नयँ करऽ हियो, आउ न निंदा करे के साहस कर सकऽ हियो, आउ हमरा माफ कर द, कि हम पहिले तोरा बुरा-भला कहलियो । हम खुद्दे महसूस करऽ ही, कि अगर हमरा अइसन बड़गो शोक होते हल, त हमहूँ सबसे दूर चल जइतिए हल । मइया के हम ई बात के बारे कुछ नयँ बतइबो, लेकिन हम तोहरा बारे हमेशे बात करते रहबो आउ तोहरा तरफ से बता देबो, कि तूँ बहुत जल्दीए आ जइबहो । उनका बारे चिंता नयँ करिहऽ; हम उनका शांत रखबो; लेकिन तूँ उनका दुख नयँ दिहो - कम से कम एक्को तुरी आ जाहो; ई बात आद रखिहो, कि ऊ माय हथुन ! आउ अभी हम खाली ई कहे लगी अइलियो ह (दुन्या अपन जगह से उट्ठे लगलइ), कि अगर संयोगवश, हमर कोय बात लगी जरूरत पड़ो, चाहे हमर पूरे जिनगी के ... जरूरत पड़ो, चाहे ... त हमरा बोला लिहऽ, हम आ जइबो । अच्छऽ, अब चल्लऽ हियो !"
ऊ अचानक मुड़लइ आउ दरवाजा तरफ बढ़लइ ।
"दुन्या !" रस्कोलनिकोव ओकरा रोकलकइ, खड़ी होलइ आउ ओकरा भिर गेलइ, "ई रज़ुमिख़िन, द्मित्री प्रोकोफ़िच, बहुत अच्छा इंसान हकउ ।"
दुन्या के चेहरा पे कुछ लाली दौड़ गेलइ ।
"तो ?" एक पल रुकके ऊ बोललइ ।
"ऊ व्यक्ति व्यावहारिक, परिश्रमी, ईमानदार आउ सच्चा दिल से प्यार करे में सक्षम हकउ ... अलविदा, दुन्या ।"
दुन्या के चेहरा लाल हो गेलइ, फेर अचानक चिंतित हो गेलइ - "लेकिन एकर की मतलब हइ, भैया, की वास्तव में हमन्हीं हमेशे लगी अलगे हो रहलिए ह, कि तूँ हमरा लगी ... अइसन वसीयतनामा कर रहलऽ ह ?"
"कोय बात नयँ ... अलविदा ..."
रस्कोलनिकोव मुड़लइ आउ ओकरा भिर से खिड़की तरफ बढ़लइ । दुन्या थोड़े देरी रुकलइ, ओकरा दने बेचैनी से देखते रहलइ आउ चिंतित होल बाहर चल गेलइ ।
नयँ, रस्कोलनिकोव ओकरा साथ रुखाई से पेश नयँ अइले हल । अइसन एक पल हलइ (बिलकुल अंतिम), जब ओकरा दुन्या के कसके आलिंगन करे के बहुत मन कइलकइ आउ ओकरा से विदाई लेवे के, आउ बतावहूँ के, लेकिन ओकरा साथ मिलावे लगी हाथो बढ़ावे के साहस नयँ कर पइलकइ - "शायद बाद में ऊ काँप उठइ, जब ओकरा आद अइतइ, कि हम अभी ओकरा गले लगइलिअइ, आउ कहतइ, कि हम ओकरा से चुंबन चोरी कइलिअइ !"
"आउ ई झेल पइतइ, कि नयँ झेल पइतइ ?" कुछ मिनट के बाद ऊ अपने आप से कहलकइ । "नयँ, नयँ झेल पइतइ; अइसन तरह के (लड़की) झेल नयँ सकऽ हइ ! अइसनकन कभियो नयँ झेल पावऽ हइ ..."
आउ ऊ सोनिया के बारे सोचे लगलइ ।
खिड़की से ताजा हावा के एगो झोंका अइलइ । अहाता में अब ओतना तेज रोशनी नयँ हलइ । ऊ अचानक टोपी लेलकइ आउ बाहर निकस गेलइ ।
वास्तव में ऊ अपन रोगी हालत के बारे न सोच सकलइ आउ न सोचहीं लगी चाहऽ हलइ । लेकिन ई सब अनवरत चिंता आउ आत्मा के ई सब भय बिन कोय परिणाम के अइसीं नयँ गुजर जा सकऽ हलइ । आउ अगर ऊ अभियो तक असली सरसाम में पड़ल नयँ हलइ, त शायद बिलकुल ई चलते, कि ई आंतरिक, अनवरत चिंता अभियो तक ओकरा गोड़ पर खड़ी आउ होश में रखले हलइ, लेकिन कइसूँ बनावटी तौर पर, कुछ समय खातिर।
ऊ बिन उद्देश्य के घूमते रहलइ । सूर्यास्त होवे जा रहले हल । एक प्रकार के विशेष उदासी हाल में ओकर स्वास्थ्य पर असर करे लगले हल । एकरा में कुच्छो दाहक, दग्धकारी नयँ हलइ; लेकिन ओकरा से एक प्रकार के अनवरत, स्थायी कुछ बह रहले हल, ई भावशून्य, मारक उदासी के कभी समाप्त नयँ होवे वला आशंका (presentiment) हलइ, "एक अर्शीन लम्मा-चौला जगह" [1] पर के एक प्रकार के अनंतता के आशंका हलइ । साँझ के बखत ई संवेदना आउ भी जादे जोर से ओकरा यातना देवे लगलइ ।
"अइसन बेवकूफी वला, खालिस शारीरिक दुर्बलता, जे कोय सूर्यास्त पर निर्भर हइ, आउ बेवकूफी करे से बच जाहो ! त सोनिया हीं नयँ, बल्कि दुन्या हीं चल जइबऽ !" ऊ घृणापूर्वक बड़बड़इलइ ।
ओकरा कोय तो पुकरलकइ । ऊ चारो बगली मुड़के देखलकइ; ओकरा तरफ लिबिज़्यातनिकोव लपकल आ रहले हल ।
"कल्पना करथिन, हम अपने के घर होके आ रहलिए ह, अपने के खोज रहलिए ह । कल्पना करथिन, ऊ अपन इरादा पूरा कइलका आउ बुतरुअन के बाहर लेके गेला ! सोफ़िया सिम्योनोव्ना आउ हम मिलके उनकन्हीं के मोसकिल से ढूँढ़ पइलिअइ । ऊ कड़ाही बजा रहला ह, आउ बुतरुअन के गावे आउ नच्चे लगी मजबूर करऽ हका । बुतरुअन कन्नऽ हइ । चौराहा पर आउ दोकान भिर रुक जा हका । उनकन्हीं पीछू बेवकूफ लोग दौड़ल जा हइ । चलल जाय !"
"आउ सोनिया ?" ... चिंतित होके रस्कोलनिकोव पुछलकइ, लिबिज़्यातनिकोव के पीछू जल्दी-जल्दी कदम बढ़इते ।
"बस आवेश में । मतलब, सोफ़िया सिम्योनोव्ना आवेश में नयँ, बल्कि कतेरिना इवानोव्ना; लेकिन तइयो, सोफ़िया सिम्योनोव्ना भी आवेश में हइ । आउ कतेरिना इवानोव्ना तो बिलकुल उन्माद में हका । हम अपने के बता रहलिए ह, ऊ आखिर पगला गेला ह । उनकन्हीं के तो पुलिस पकड़के ले जइतइ । अपने कल्पना कर सकऽ हथिन, कि एकर की नतीजा होतइ ... उनकन्हीं अभी -स्की पुल के पास नहर के किनारे हका, सोफ़िया सिम्योनोव्ना के निवास स्थान से बहुत दूर नयँ । काफी नगीच हइ ।
नहर पर, जे पुल से जादे दूर नयँ हलइ आउ ऊ घर से, जाहाँ सोनिया रहऽ हलइ, लगभग दू घर के दूरी पर लोग के भीड़ लगल हलइ । खास करके लड़कन आउ लड़कियन दौड़के अइते गेलइ । कतेरिना इवानोव्ना के भर्राल आउ खराब होल अवाज अभियो पुल बिजुन से सुनाय देब करऽ हलइ । आउ वास्तव में, ई एगो विचित्र दृश्य हलइ, जे सड़क पर के लोग के रुचि के आकर्षित करे में सक्षम हलइ । कतेरिना इवानोव्ना, अपन पुरनका पोशाक में, द्रा-द-दाम शाल में, आउ तिनका के फट्टल हैट लगइले, जे एक दने पिचकके पोटरी नियन बन गेले हल, वास्तव में असली उन्माद में हलइ । ऊ थक्कल हलइ आउ हँफ रहले हल । ओकर संतप्त तपेदिक के चेहरा सामान्य से अधिक पीड़ाग्रस्त लग रहले हल (आउ फेर, घर पर के अपेक्षा बाहर सड़क पर रौदा में तपेदिक के रोगी तो हमेशे अधिक बेमार आउ विकृत देखाय दे हइ); लेकिन ओकर उत्तेजित अवस्था खतम नयँ हो रहले हल, आउ ओकर झुंझलाहट पल-पल आउ जादे होल जा हलइ । ऊ बुतरुअन दने दौड़के जाय, ओकन्हीं पर चिल्लाय, मनावइ, हुएँ लोग के सामने सिखावइ, कि कइसे नच्चल आउ गावल जाय के चाही, ओकन्हीं के समझावे लगइ कि काहे ई जरूरी हइ, ओकन्हीं के स्थूल बुद्धि पर निराश हो जाय, आउ पिट्टे लगइ ... फेर, अपन काम बिन खतम कइले, लोग के तरफ लपक के जाय; अगर कोय जिरिक्को सनी निम्मन कपड़ा पेन्हले अदमी के देखइ, जे ई सब तमाशा देखे लगी ठहरल होवइ, त तुरतम्मे ओकरा समझावे लगइ, आउ बोलइ, कि अइकी एगो "भला घर के, एहो कहल जा सकऽ हइ, कि खनदानी रईस घर के" बुतरुअन कइसन बत्तर हालत में पहुँच गेले ह । अगर भीड़ में से हँस्सी चाहे कइसनो चिढ़ावे वला कहावत नियन टिप्पणी सुन लेय, त तुरतम्मे ऊ ढीठ लोग पर टूट पड़इ आउ ओकन्हीं साथ लड़े लगइ । कुछ लोग वास्तव में हँस रहले हल, कुछ लोग मूड़ी हिला रहले हल; सामान्य रूप से, सब्भे लगी, भयभीत होल बुतरुअन के साथ ऊ पगली औरत के देखे के उत्सुकता हलइ । ऊ कड़ाही, जेकरा बारे लिबिज़्यातनिकोव बतइलके हल, अभी नयँ हलइ; कम से कम रस्कोलनिकोव तो नयँ देखलकइ; लेकिन कड़ाही बजावे के बदले कतेरिना इवानोव्ना अपन हाथ से ताली बजाके ताल देवे लगलइ, जब ऊ पोलेच्का के गावे लगी, आउ लेन्या आउ कोल्या के नच्चे लगी मजबूर कइलकइ; हियाँ तक कि खुद्दे गावे लगलइ, लेकिन हरेक तुरी दोसरे सुर पे पहुँचला के साथ कष्टकारी खोंखी से बाधा पड़ जाय, जेकरा चलते ऊ निराश हो जाय, आउ अपन खोंखी के कोसे लगइ आउ कनहूँ लगइ । जे बात से ओकरा सबसे जादे गोस्सा आवऽ हलइ, ऊ हलइ कोल्या आउ लेन्या के रोना आउ भयभीत रहना । वास्तव में, बुतरुअन के ओइसन पोशाक में सजावे के कोशिश कइल गेले हल, जइसन गली के गायक-गायिका सब सज्जऽ-सँवरऽ हइ । लड़कावा के मथवा पर लाल आउ उज्जर रंग के कोय कपड़ा के पगड़ी हलइ, ताकि ऊ देखे में तुर्क लगइ । लेन्या के पोशाक लगी कपड़ा काफी नयँ हलइ; ओहे से ओकर सिर पर खाली एगो लाल ऊनी तागा से बुन्नल टोपी पेन्हावल हलइ (चाहे, बेहतर रूप से कहल जा सकऽ हइ, रात के टोपी), जे स्वर्गीय सिम्योन ज़ख़ारिच (मरमेलादोव) के हलइ, आउ ओकरा में शुतुरमुर्ग के एगो टुट्ल उज्जर पंख खोंसल हलइ, जे कतेरिना इवानोव्ना के नानी के हलइ, आउ अब तक खनदान के निशानी के तौर पर संदूक में संजोगके रक्खल हलइ । पोलेच्का अपन सामान्य छोटकुन्ना पोशाक में हलइ । ऊ माय तरफ सहमल-सहमल आउ खोवल जइसे देख रहले हल, ओकरा भिर से दूर नयँ जा हलइ, अपन आँसू छिपावे के प्रयास कइले हलइ, माय के पागलपन के बारे ओकरा भान हो गेले हल आउ बेचैनी से ऊ चारो पटी देख रहले हल । सड़क आउ भीड़ भयंकर रूप से ओकरा डेरा रहले हल । सोनिया कतेरिना इवानोव्ना के परछाईं नियन पीछू-पीछू जा रहले हल, कनते आउ हरदम ओकरा घर जाय लगी मनइते । लेकिन कतेरिना इवानोव्ना नयँ मान रहले हल ।
"ठहर, सोनिया, ठहर !" ऊ तेजी से चलते, हँफते आउ खोंखते हबर-हबर बोली में चिल्लइलइ । "खुद नयँ जानऽ हीं, कि कउची लगी निवेदन करब करऽ हीं, बिलकुल बुतरू नियन हीं ! हम पहिलहीं कह चुकलियो ह, कि हम ई पियक्कड़ जर्मन औरत के पास हम वापिस नयँ जइबउ । देखे देहीं सबके, पूरा पितिरबुर्ग के, कि कइसे एगो भलमानुस बाप के बुतरुअन भीख माँगऽ हइ, जे जिनगी भर विश्वास आउ ईमानदारी से सेवा कइलकइ, आउ कहल जा सकऽ हइ, कि सेवा के दौरान मरलइ । (कतेरिना इवानोव्ना पहिलहीं ई मनगढ़ंत बात के सृजन कर लेलके हल आउ एकरा पर आँख मूनके विश्वास करऽ हलइ ।) ई नीच जनरल के भी देखे देहीं, देखे देहीं । आउ तूँ तो बेवकूफ हकँऽ सोनिया - अब खाय लगी कउची हइ, बता ? हमन्हीं तोरा पहिलहीं काफी दुख देलियो ह, आउ अधिक दुख देवे ल नयँ चाहऽ हिअउ ! आह, रोदियोन रोमानोविच, ई अपने !" रस्कोलनिकोव के देखके ऊ चिल्लइलइ आउ ओकरा तरफ लपकते बोललइ, "मेहरबानी करके अपने ई बेवकूफ लड़की के समझाथिन, कि आउ अधिक समझदारी के करे लायक काम नयँ हकइ !" ऑर्गन-वादक भी अपन जीविकोपार्जन कर ले हइ, लेकिन हमन्हीं के सब कोय विशेष रूप से पछान लेतइ, जान जइतइ, कि हमन्हीं एगो भला परिवार के अनाथ हिअइ, आउ कंगाली तक पहुँच गेलिए ह, लेकिन ई नीच जनरल अपन ओहदा गँवा बइठतइ, देखथिन ! हमन्हीं रोज दिन ओकरा हीं खिड़की बिजुन जइते रहबइ, आउ सम्राट ओज्जा से गुजरथिन, त हम उनका सामने टेहुना टेक देबइ, ई सब बुतरुअन के आगू कर देबइ, आउ एकन्हीं तरफ इशारा करबइ - "हे पिता, रक्षा करथिन !" ऊ सब्भे अनाथ के नाथ हथिन, ऊ दयालु हथिन, रक्षा करथिन, अपने देखथिन, लेकिन ई नीच जनरल ... लेन्या ! तने-वू द्र्वात ! [tenez-vous droite! (फ्रेंच) - सीधे खड़ी हो !] तूँ, कोल्या, अभी तोरा फेर से नच्चे के हउ । पिनपिना काहे लगी हँ ? हूँ, फेर पिनपिना हइ ! अच्छऽ, तूँ काहे लगी डरऽ हँ, बेवकूफ कहीं के ! हे भगमान ! एकरा हम की करिअइ, रोदियोन रोमानोविच ! अगर खाली अपने जानथिन हल, कि एकन्हीं कइसन नासमझ हकइ ! एकन्हीं के साथ की कइल जा सकऽ हइ ! ..."
आउ ऊ खुद लगभग रोते (जेकरा चलते ओकर अनवरत आउ अविराम पटर-पटर बोली में कोय बाधा नयँ आ रहले हल), ओकरा पिनपिनइते बुतरुअन तरफ इशारा कइलकइ । रस्कोलनिकोव ओकरा समझा-बुझाके घर वापिस भेजे के कोशिश कइलकइ आउ ओकर स्वाभिमान के छेड़े के बात सोचते ऊ कहवो कइलकइ, कि उनका ऑर्गन-वादक नियन गली-गली घूमना शोभा नयँ दे हइ, काहेकि ऊ भला घर के लड़कियन खातिर बोर्डिंग स्कूल के खुद के निदेशिका के रूप में तैयारी कर रहला ह ... "बोर्डिंग स्कूल, हा-हा-हा ! दूर के ढोल सोहामन !" कतेरिना इवानोव्ना चिल्लइला, हँस्से के तुरते बाद खोंखी के दौरा पड़लइ, "नयँ, रोदियोन रोमानोविच, सपना खतम हो गेलइ ! सब कोय हमन्हीं के त्याग देलकइ ! ... आउ ई नीच जनरल ... जानऽ हथिन, रोदियोन रोमानोविच, हम ओकरा पर दोवात फेंकके मालिअइ - संयोगवश प्रतीक्षालय में टेबुल पर ऊ भेंटकर्ता के रजिस्टर (visitors' book) के पास रक्खल हलइ, जेकरा पर लोग हस्ताक्षर करते जा हइ, फेंकके मालिअइ आउ भाग गेलिअइ । ओह, नीच, नीच लोग ! हम तो थुक्कऽ हिअइ ओकन्हीं पर; अब हम एकन्हीं के खुद्दे पेट भरबइ, हम केकरो गोड़ नयँ परबइ ! हमन्हीं ओकरा काफी दुख देलिए ह ! (ऊ सोनिया तरफ इशारा कइलकइ।) पोलेच्का, केतना पइसा जामा होलउ, देखाव ? की ? कुल्लम खाली दू कोपेक ? ओ, कमीना कहीं के ! कुच्छो नयँ दे हइ, खाली हमन्हीं पीछू दौड़ऽ हइ, अपन जीभिया बाहर लटकइले ! अच्छऽ, ई बेवकूफ काहे लगी हँस रहले ह ? (भीड़ में से एक अदमी तरफ ऊ इशारा कइलकइ ।) "ई सब ई चलते हइ, कि ई कोल्का (कोल्या) एतना बुद्धू हइ; ई एगो भार हइ ! तोरा की चाही, पोलेच्का ? हमरा साथ फ्रेंच में बोल, पार्ले-म्वा फ्रँसे [parlez-moi francais (फ्रेंच) - हमरा साथ फ्रेंच में बोल] । हम तो तोरा सिखइलियो ह न, वास्तव में तूँ तो कुछ पदबंध (phrases) जानऽ हीं ! ... नयँ तो कइसे लोग के मालूम पड़तइ, कि तोहन्हीं भला घर के हकहीं, शिक्षित बुतरू हकहीं, आउ गली के बाकी सब ऑर्गन-वादक नियन बिलकुल नयँ; हमन्हीं सड़क पर कोय 'पेत्रुश्का' [2] नयँ देखाब करऽ हिअइ, बल्कि हमन्हीं उचित रोमांस (romance) गीत गइते जइबइ ... ओ, हाँ ! हमन्हीं कीऽ गइते जइबइ ? अपने सब हमरा बीच में टोकते रहऽ हथिन, आउ हम ... देखवे करऽ हथिन, रोदियोन रोमानोविच, कि हमन्हीं हियाँ ई वजह से रुकलिअइ, कि सोचिअइ कि कउची गावल जाय - कुछ अइसन, जेकर धुन पर कोल्या नाच सकइ ... काहेकि हमन्हीं सब, अपने कल्पना कर सकऽ हथिन, कुछ तैयारी नयँ कर पइलिए ह; हमन्हीं के सुनिश्चित करे के चाही, अइसन तरह से कि सब कोय के अच्छा से अभ्यास (रिहर्सल) हो जाय, आउ फेर हमन्हीं नेव्स्की राजपथ पर जइते जइबइ, जाहाँ पर उच्च समाज के बहुत जादे लोग रहऽ हइ आउ ओकन्हीं के हमन्हीं पर तुरतम्मे ध्यान जइतइ - लेन्या के 'हम्मर गाँव' मालूम हइ ... सब कोय, जब देखऽ तब, खाली 'हम्मर गाँव' आउ 'हम्मर गाँव' गइते रहऽ हइ ! हमन्हीं के कुछ आउ जादहीं भद्र लोग के लायक गावे के चाही ... अच्छऽ, पोल्या, तूँ की सोचलहीं, कम से कम तूँ मइया के तो मदत कर सकऽ हीं ! हमरा तो स्मृति, स्मृति (memory) ही नयँ हइ, नयँ तो हम आद कर लेतिए हल ! वास्तव में, हमन्हीं के 'हुस्सार तो अपन तलवार के सहारा लेते' [3] नयँ गावे के हइ ! ओह, फ्रेंच में हमन्हीं 'सैँक सू' [Cinq sous (फ्रेंच) - पाँच अद्धी] गइबइ ! हम तो तोहन्हीं के सिखइवे कइलियो हल, सिखइवे कइलियो हल । आउ मूख्य बात ई हइ, कि ई फ्रेंच में हइ, त तुरतम्मे लोग देख लेते जइतइ, कि तोहन्हीं भला घर के बुतरू हकहीं, आउ ई बहुत जादहीं मर्मस्पर्शी होतइ ... चाहे 'मालबोरो साँ वात गेर' [Malborough s'en vat-en guerre (फ्रेंच) - मालबोरो युद्ध पर जा रहला ह] भी गावल जा सकऽ हइ, काहेकि बिलकुल बुतरुअन खातिर गीत (अर्थात् लोरी) हइ आउ सब कुलीन (aristocratic) घर में प्रयोग कइल जा हइ, जब बुतरुअन के सुनाके शांत कइल जा हइ चाहे सुतावल जा हइ ।
Malborough s'en va-t-en guerre,
Ne sait quand reviendra...
[मालबोरो साँ वात गेर, न से कँ रेविआँद्रा ... (फ्रेंच) - मालबोरो युद्ध पर जा रहला ह, नयँ मालूम कब वापिस अइता ...]
ऊ गावे लगी शुरू कइलकइ ... "लेकिन नयँ, बेहतर 'Cinq sous' (सैँक सू) ! अच्छऽ, कोल्या, अपन हाथ जरी बगल में कर, जल्दी से, आउ तूँ, लेन्या, दोसरा दने घूम जो, आउ पोलेच्का आउ हम दुन्नु गइबइ आउ ताली बजइबइ !
Cinq sous, cinq sous,
Pour monter notre ménage...
[सैँक सू, सैँक सू, पुर मौँतेर नोत्र मेनाज ... (फ्रेंच) - पाँच अद्धी, पाँच अद्धी, अपन घरबार जुटावे खातिर ...]
खि-खि-खि ! (आउ ओकरा खाँसी के दौरा पड़ गेलइ ।) "पोलेच्का, पोशाक ठीक कर, कन्हा पर से सरक गेलो ह", खोंखते आउ हँफते ऊ टिप्पणी कइलकइ । "अभी तोहन्हीं के खास करके अपन चाल-ढाल उत्तम आउ ठोस पाया पर रक्खे के चाही, ताकि सब कोय देख सकइ, कि तोहन्हीं सब भला घर के बुतरू हीं । हम तखने बतइलियो हल, कि चोली आउ लमगर कट्टे के चाही आउ पूरे दू अरज के होवे के चाही । ई सब तोर गलती हउ, सोनिया, कि तखने अपन सलाह देते रहलहीं - 'आउ छोटगर, आउ छोटगर', त अइकी ई नतीजा निकसलइ, कि बुतरू के हुलिया बिलकुल बिगड़ गेलइ ... आउ तोहन्हीं सब फेर से कन रहलहीं हँ ! बात की हउ, बेवकूफ सब ! चल, कोल्या, शुरू कर जल्दी से, जल्दी, जल्दी - ओह, कइसन सिर खाय वला बुतरू हइ ! ... सैँक सू, सैंक सू (Cinq sous, cinq sous) ... फेर से एगो सिपाही ! अरे, की चाही तोरा ?"
वास्तव में, भीड़ के चीरते एगो सिपाही आ रहले हल । लेकिन ओहे बखत एगो भलमानुस बरदी में आउ ओवरकोट पेन्हले, करीब पचास बरीस के रोबदार सरकारी अफसर, जेकर गरदन में एगो पदक (order) लटकल हलइ (ई अंतिम चीज के चलते कतेरिना इवानोव्ना बहुत खुश होलइ आउ सिपहियो पे असर पड़लइ), नगीच अइलइ आउ चुपचाप कतेरिना इवानोव्ना के तीन रूबल के एगो हरियर नोट दे देलकइ । ओकर चेहरा पर वास्तविक आंतरिक सहानुभूति के भाव हलइ । कतेरिना इवानोव्ना ले लेलकइ, आउ आदरपूर्वक, बल्कि औपचारिक शिष्टता से भी, झुकके आभार प्रकट कइलकइ ।
"धन्यवाद, आदरणीय महोदय", रोबदार ढंग से कहे लगी शुरू कइलकइ, "कुछ वजह, जे हमन्हीं के मजबूर कर देलकइ ... पइसवा ले ले, पोलेच्का । देखऽ हीं, अइसन भद्र आउ उदार लोग भी हथिन, जे तुरतम्मे गरीब भली औरत के दुख में मदत करे लगी तैयार हो जा हथिन । देखथिन, आदरणीय महोदय, एक भला घर के अनाथ सब के, एहो कहल जा सकऽ हइ, जेकर संबंध सबसे अधिक कुलीन घराना से हइ ... आउ ई नीच जनरल बइठल तित्तिर (grouse) खाब करऽ हलइ ... आउ गोड़ पटकब करऽ हलइ, कि हम ओकरा परेशान कर रहलिए ह ... 'महामहिम (your excellency)', हम कहलिअइ, 'अनाथ के रक्षा करथिन, अपने तो स्वर्गीय सिम्योन ज़ख़ारिच के अच्छा से जानऽ हलथिन, आउ चूँकि ओकर सगी बेटी के, नीच में से सबसे अधिक एगो नीच, उनकर मौत के दिन पर अपमानित कइलकइ ... ।' फेर से ई सिपाही आ धमकलइ ! हमर रक्षा करथिन !" ऊ अफसर तरफ चिल्लाके बोललइ, "काहे लगी ई सिपाही हमरा भिर चिपकल हइ ? पहिलहीं हम सब मिश्शान्स्कयऽ से एगो सिपाही से पीछा छोड़ाके भगलिए ह ... अच्छऽ, तोरा की चाही, बेवकूफ !"
"काहेकि सड़क पर ई सब करे के इजाजत नयँ हइ जी । मेहरबानी करके हुल्लड़ नयँ मचाथिन ।"
"खुद तूँ हुल्लड़बाज हकऽ ! ई तो बस मानूँ बैरल-ऑर्गन लेके घुम्मऽ हिअइ, तोरा एकरा से की लेना-देना हको ?"
"बैरल-ऑर्गन बजावे खातिर लाइसेंस होवे के चाही, आउ अपने खुद्दे (बिन लाइसेंस के) ई तरह से लोग के भीड़ जामा कर रहलथिन हँ । अपने काहाँ रहऽ हथिन ?"
"कीऽ, लाइसेंस !" कतेरिना इवानोव्ना चिल्लइलइ । "हम आझ अपन पति के दफनइलिअइ, एकरा में लाइसेंस कइसन !"
"मैडम, मैडम, शांत हो जाथिन", सरकारी अफसर शुरू कइलकइ, "चलल जाय, हम अपने के पहुँचा दे हिअइ ... हियाँ भीड़-भाड़ में रहना अपने के शोभा नयँ दे हइ ... अपने के तबीयत ठीक नयँ हइ ..."
"आदरणीय महोदय, आदरणीय महोदय, अपने के कुछ नयँ मालूम !" कतेरिना इवानोव्ना चिल्लइलइ, "हमन्हीं सब नेव्स्की राजपथ जइते जइबइ - सोनिया, सोनिया ! अरे, ऊ काहाँ हइ ? ओहो कन्नब करऽ हइ ! तोहन्हीं सब के हो की गेलो ह ! ... कोल्या, लेन्या, काहाँ जा रहलहीं हँ ?" अचानक ऊ भयभीत होल चिल्लइलइ, "ए, बेवकूफ बुतरू सब ! कोल्या, लेन्या, जा रहले ह ओकन्हीं ! ..."
कुछ अइसन होलइ, कि कोल्या आउ लेन्या, सड़क पर के भीड़-भाड़ से आउ पगलाल अपन मइया के हरक्कत देखके, आउ आखिर सिपाही के देखके, जे ओकन्हीं के पकड़के कहीं तो ले जाय लगी चाह रहले हल, एतना हद तक डर गेले हल, कि अचानक मानूँ सहमति से, एक दोसरा के हाथ पकड़ लेलकइ आउ भाग गेलइ । चीखते-चिल्लइते बेचारी कतेरिना इवानोव्ना ओकन्हीं के पकड़े लगी पीछू-पीछू दौड़लइ । ओकरा अइसे दौड़ते, कनते, हँफते देखके बड़ी खराब लगऽ हलइ आउ तरस आवऽ हलइ । सोनिया आउ पलेच्का ओकर पीछू-पीछू दौड़ल गेलइ ।
"वापिस लाव, वापिस लाव ओकन्हीं के, सोनिया ! ओ बेवकूफ, असभ्य बुतरू सब ! ... पोल्या ! पकड़ ओकन्हीं के ... तोहन्हिंएँ खातिर तो हम ..."
दौड़ते बखत ओकरा ठोकर लग गेलइ आउ ऊ गिर पड़लइ ।
"चोट लगला से खून बहब करऽ हइ ! हे भगमान !" ओकरा पर झुकते सोनिया चिखलइ ।
सब कोय दौड़ल अइलइ, चारो तरफ से घेरके भीड़ लगा देलकइ । रस्कोलनिकोव आउ लिबिज़्यातनिकोव पहिले दौड़के आवे वला लोग में हलइ; सरकारी अफसर भी तेजी से अइलइ, आउ ओक्कर पीछू सिपाही अइलइ, आउ ई आशंका करते कि मामला गंभीर होवे वला हइ, हाथ हिलाके, बड़बड़इलइ - "अगे माय !"
"चलऽ ! हटऽ !" ऊ चारो तरफ से भीड़ लगइले लोग के दूर कइलकइ ।
"मर रहले ह !" कोय तो चिल्लइलइ ।
"पगला गेले ह !" दोसरा कोय टुभकलइ ।
"हे भगमान, जान बचावऽ !" क्रॉस करते एगो औरत बोललइ । "छोटकुन्नी लड़की आउ छोटका लड़का पकड़ल गेलइ कि नयँ ? अइकी, लेके अइते जा रहला ह, बड़की लड़किया पकड़ लेलकइ ... अरे, नटखट बुतरू !"
लेकिन जब अच्छा से कतेरिना इवानोव्ना के देखते गेलइ, त मालूम पड़लइ, कि ऊ कोय पत्थल-उत्थल से टकराके घायल नयँ होले हल, जइसन कि सोनिया सोचलके हल, बल्कि जे खून सड़क के लाल कइले हलइ, ऊ ओकर छाती से होके मुँह से बह रहले हल ।
"ई हमरा मालूम हइ, पहिले देखलिए ह", सरकारी अफसर रस्कोलनिकोव आउ लिबिज़्यातनिकोव के बुदबुदइलइ, "ई तपेदिक हइ जी; खून अइसहीं बहऽ हइ आउ रोगी के दम घुट जा हइ । कुछ समय पहिलहीं हम अपन एगो रिश्तेदार औरत के साथ अइसे होते देखलिए ह, आउ अइसीं करीब डेढ़ गिलास ... अचानक जी ... लेकिन की कइल जा सकऽ हइ, अब मरहीं वली हइ ।"
"एन्ने, एन्ने, हमरा हीं !" सोनिया घिघियाके बोललइ, "अइकी हिएँ हम रहऽ हिअइ ! ... अइकी ई घर, हियाँ से दोसरका ... हमरा हीं, जल्दी से जल्दी, जल्दी से जल्दी ! ...", ऊ दौड़-दौड़के सबसे कह रहले हल । "डाक्टर के बोला देथिन ... हे भगमान !"
सरकारी अफसर के प्रयास से काम हो गेलइ, सिपहियो कतेरिना इवानोव्ना के ले जाय में मदत कइलकइ । ओकरा सोनिया के हियाँ लगभग मरल नियन मूर्छित लावल गेलइ आउ बिछौना पर पाड़ देवल गेलइ । खून अभियो बह रहले हल, लेकिन लग रहले हल कि ऊ होश में आ रहले ह । सोनिया के अलावे, एक्के तुरी रस्कोलनिकोव आउ लिबिज़्यातनिकोव, सरकारी अफसर आउ सिपाही कमरा में घुसलइ, सिपहिया पहिलहीं भीड़ के तितर-बितर कर देलके हल, जेकरा में से कुछ लोग दरवजवा तक चल अइले हल । पोलेच्का हथवा से पकड़के कोल्या आउ लेन्या के अंदर लइलकइ, जे कँप आउ कन रहले हल । कापेरनाउमोव परिवार के लोग भी अइते गेलइ - ऊ खुद्दे, जे लंगड़ा आउ काना हलइ, देखे में एगो विचित्र अदमी, जेकर सिर के केश आउ गलमुच्छा खुँट्टी नियन खड़ी हलइ; ओकर घरवली, जे एक्के तुरी हमेशे लगी सहमल-सहमल देखाय दे हलइ; आउ ओकर कुछ बुतरुअन, जेकन्हीं के चेहरा पर हमेशे विस्मय के भाव बन्नल आउ मुँह खुल्लल रहऽ हलइ । ई सब लोग के बीच अचानक स्विद्रिगाइलोव भी आ गेलइ । रस्कोलनिकोव ओकरा अचरज से देखलकइ, ओकरा ई नयँ समझ में आ रहले हल, कि ऊ काहाँ से चल अइले हल, आउ भीड़-भाड़ में ओक्कर नजर आवे के ओकरा आद नयँ आ रहले हल । डाक्टर आउ पादरी के बारे भी चरचा हो रहले हल ।
सरकारी अफसर हलाँकि रस्कोलनिकोव के फुसफुसाके बता देलकइ, कि शायद अब डाक्टर के बोलावे से कुछ फयदा नयँ होतइ, लेकिन तइयो डाक्टर बोलावे के इंतजाम कर देलके हल । खुद कापेरनाउमोव दौड़ल गेले हल।
एहे दौरान कतेरिना इवानोव्ना के साँस ठीक से चल्ले लगलइ, कुछ देर लगी खून बहना बन हो गेलइ । ऊ बेमरियाहा, लेकिन एकटक आउ बेधते नजर से पीयर पड़ल आउ कँपते सोनिया के देख रहले हल, जे अपन निरार पर से रूमाल से अपन पसेना पोंछ रहले हल; आखिर, खुद के उठावे लगी कहलकइ । ओकरा दुन्नु बगल से सहारा देके बिछौना पर बइठावल गेलइ ।
"बुतरुअन कन्ने हइ ?" ऊ क्षीण स्वर में बोललइ । "तूँ ओकन्हीं के लइलहीं पोल्या ? ए बेवकूफ ! ... अच्छऽ, तोहन्हीं भाग काहे लगी गेलहीं हल ... ओह !"
ओकर सुक्खल होंठ पर अभियो खून जम्मल हलइ । ऊ चारो बगली नजर फेरके देखलकइ -
"त अइकी तूँ अइसे रहऽ हकँऽ, सोनिया ! हम तो एक्को तुरी तोरा हीं नयँ आ पइलियो हल ... अब मौका मिललउ ..."
ऊ सोनिया के व्यथा भरल दृष्टि से देखलकइ ।
"हमन्हीं तोरा चूस-चूसके सुखा देलियो ह, सोनिया ... पोल्या, लेन्या, कोल्या - एन्ने आव ... अच्छऽ, अइकी हउ ओकन्हीं, सोनिया, सब्भे, ओकन्हीं के सँभाल ... हाथ से सौंप रहलियो ह .. हमरा से काफी हो गेलउ ! ... बॉल समाप्त हो चुकलो ह ! आ-ह ! ... हमरा पाड़ देते जा, कम से कम शांतिे से मरे तो द ...
ओकरा फेर से तकिया के सहारे पाड़ देल गेलइ ।
"की ? पादरी ? ... जरूरत नयँ ... तोरा पास देवे लगी रूबल काहाँ हको ? ... हम कोय पाप नयँ कइलूँ हँ ! ... अइसूँ भगमान के हमरा माफ कर देवे के चाही ... ऊ खुद्दे जानऽ हका, हम केतना दुख झेललिए ह ! ... आउ अगर नयँ माफ करता, तइयो जरूरत नयँ ! ..."
बेचैन सरसाम ओकरा अधिकाधिक धरे लगले हल । बीच-बीच में ऊ चौंक उट्ठइ, चारो तरफ नजर फेरइ, पल भर सबके पछान लेइ; लेकिन तुरतम्मे ओकर चेतन अवस्था सरसाम (delirium) में बदल जाय ।
ऊ खर-खर करके मोसकिल से साँस लेब करऽ हलइ, कुछ तो मानूँ ओकरा गियारी में खदबदा रहले हल ।
"हम उनका बोलऽ हिअइ - 'महामहिम !", हरेक शब्द के बाद साँस लेते ऊ बोल रहले हल, "ई अमालिया लूदविगोव्ना ... आह ! लेन्या, कोल्या ! हाथ बगल में, जल्दी, जल्दी, ग्लिसे-ग्लिसे, पा-द-बास्क ! [glissez, glissez, pas de Basque! (फ्रेंच) - (फ्रेंच नृत्य शब्दावली) सरक, सरक, बास्क के कदम !] एड़ी से ताल दे ... निम्मन बुतरू बन ।
द्यू हास्ट दियामान्टेन उन्ट पेरलेन ...
[Du hast Diamanten und Perlen...
(जर्मन) - तोरा पास हउ हीरा आउ मोती ...]
आगू की हइ ? ई गावल जा सकऽ हइ ...
द्यू हास्ट दी श्योन्स्टेन औगेन,
मेडशेन, वास विल्स्ट द्यू मेऽर ?
[Du hast die schonsten Augen,
Madchen, was willst du mehr? [4]
(जर्मन) - तोरा पास हकउ सबसे सुंदर आँख,
गोरी, आउ अब तोरा कीऽ चाही ?]
अच्छऽ, कइसन विचार हइ ! वास विल्स्ट द्यू मेऽर (तोरा अब आउ की चाही) - कइसन-कइसन सोचते रहऽ हइ, बेवकूफ ! ... अरे, हाँ, अइकी आउ हइ -
दुपहर के गरमी में, दगिस्तान के घाटी में ...
आह, हमरा केतना निम्मन लगऽ हलइ ... हम ई गीत के उपासना नियन प्यार करऽ हलिअइ, पोलेच्का ! ... जानऽ हीं, तोर बाऊ ... हमर मंगेतर रहतहीं गाते रहऽ हलथुन ... ओह, वो दिन ! ... अगर खाली, अगर खाली हमन्हीं ई गीत गा सकिअइ ! लेकिन कइसे, कइसे आगू हइ ... अइकी हम तो भूलिए गेलिअइ ... हमरा आद देलावऽ, आगू कइसे हइ ?"
ऊ बेहद उत्तेजित हलइ आउ उट्ठे के प्रयास कर रहले हल । आखिरकार, भयंकर, भर्राल, पूरा शक्ति लगावल गला से ऊ गावे लगी शुरू कइलकइ, हरेक शब्द पर चीखते आउ हँफते, ओकर चेहरा से कोय बढ़ते भय के आभास होते -
दुपहर के गरमी में ! ... घाटी में ! ... दगिस्तान के ! ... अपन सीना में गोली के साथ ! ...
"महामहिम !", अचानक ऊ हृदय-विदारक करुण स्वर में चिखलइ, आउ ओकर आँख में लोर भर अइलइ, "अनाथ के रक्षा करथिन ! स्वर्गीय सिम्योन ज़ख़ारिच के नून-रोटी के जानते ! ... एहो कहल जा सकऽ हइ कुलीन घराना के ! ... आ-ह !" ऊ अचानक चौंक पड़लइ, आउ होश में आके एक तरह से भय से चारो बगली देखलकइ, लेकिन तुरते सोनिया के पछान लेलकइ । "सोनिया, सोनिया !" ऊ नरमी आउ प्यार से बोललइ, मानूँ ओकरा अपन सामने देखके अचरज होलइ, "सोनिया, प्यारी, तूहूँ एज्जा हकँऽ ?"
ओकरा फेर से उठाके बइठावल गेलइ ।
"बस ! ... अब समय हो गेलो ह ! ... अलविदा, बदनसीब बच्ची ! ... घोड़ी के दौड़ा-दौड़ाके जान ले लेते गेलइ ! ... थकके चूर हो गे-लि-यो ह !" ऊ निराशा आउ घृणापूर्वक चिखलइ आउ ओकर सिर तकिया पर लुढ़क गेलइ ।
ऊ फेर से बेहोश हो गेलइ, लेकिन ई अंतिम बेहोशी थोड़े देर रहलइ । ओकर हलका पीयर, सुक्खल चेहरा उपरे तरफ हो गेलइ, मुँह खुल गेलइ आउ टाँग झटका के साथ तन गेलइ । ऊ गहरा-गहरा साँस लेलकइ आउ दम तोड़ देलकइ ।
सोनिया ओकर लाश पर गिर पड़लइ, अपन बाँह से चारो बगली से ओकरा जकड़ लेलकइ आउ सिर मृत शरीर के सुक्खल सीना पर रखके शांत पड़ल रहलइ । पोलेच्का माय के गोड़ पर गिर पड़लइ आउ जोर-जोर से कनते ओकरा चुम्मे लगलइ । कोल्या आउ लेन्या, जेकरा अभियो समझ में नयँ अइले हल, कि की हो गेलइ, लेकिन कुछ तो भयंकर होले ह, एकर आशंका करके दुन्नु एक दोसरा के हाथ से कन्हा धरके, एक दोसरा के एकटक देखे लगलइ, अचानक साथ-साथ एक्के तुरी मुँह खोललकइ, आउ चीख पड़लइ । दुन्नु अभियो तक अपन ओहे स्वांग वला लिबास में हलइ - बच्चा पगड़ी में, आउ बच्ची शुतुरमुर्ग के पंख लगल टोपी में ।
आउ कइसे ई "प्रशंसापत्र" अचानक बिछौना पर पहुँच गेलइ, कतेरिना इवानोव्ना के बगल में ? ई ओज्जे तकिया भिर पड़ल हलइ; रस्कोलनिकोव एकरा देखलकइ । ऊ खिड़की तरफ चल गेलइ । लिबिज़्यातनिकोव लपकके ओकरा भिर चल गेलइ ।
"ऊ मर गेला !" लिबिज़्यातनिकोव कहलकइ ।
"रोदियोन रोमानोविच, हम अपने से दू शब्द बतियाय लगी चाहऽ हिअइ", स्विद्रिगाइलोव पास अइलइ । लिबिज़्यातनिकोव तुरतम्मे ओकरा लगी जगह दे देलकइ आउ बिलकुल चुपचाप धीरे-धीरे ऊ जगह से गायब हो गेलइ । आश्चर्यचकित होल रस्कोलनिकोव के स्विद्रिगाइलोव आउ दूर कोना में ले गेलइ ।
"ई पूरा भार, मतलब कफन-दफन आदि के काम, हम अपने ऊपर ले हिअइ । जानवे करऽ हथिन, ई पैसा के बात हइ, आउ हम वस्तुतः अपने के बता चुकलिए ह, कि हमरा पास कुछ अतिरिक्त पैसा हकइ । ई दू छोटकुन्नन के आउ ई पोलेच्का के कोय निम्मन अनाथालय में रखवा देबइ, आउ हरेक के नाम से पनरह-पनरह सो रूबल मूलधन के रूप में जामा करवा देबइ, जे वयस्क होवे पर ओकन्हीं के मिल जइतइ, ताकि सोफ़िया सिम्योनोव्ना बिलकुल बेफिकिर रहइ । आउ ओकरा ई दलदल से बाहर निकास देबइ, काहेकि ऊ निम्मन लड़की हइ, हइ न ? अच्छऽ जी, अपने अवदोत्या रोमानोव्ना के ई संदेश दे देथिन, कि उनकर दस हजार हम अइसीं उपयोग कइलिअइ ।
"कउन उद्देश्य से अपने एतना उदारता देखइलथिन ?" रस्कोलनिकोव पुछलकइ ।
"ओ-ओह ! कइसन अविश्वासी अदमी !" स्विद्रिगाइलोव हँस पड़लइ । "वस्तुतः हम बतइलिअइ न, कि ई पैसा हमरा पास अतिरिक्त हइ । अच्छऽ, सीधा-सादा शब्द में, हम इंसानियत के नाम पे ई सब कर रहलिए ह, ई बात नयँ स्वीकार कर सकऽ हथिन की ? वस्तुतः ऊ तो 'ढिल्ला' नयँ हलइ (ऊ अँगुरी से ऊ कोना तरफ इशारा कइलकइ, जाहाँ पर मरल औरत पड़ल हलइ), कोय तरह के गिरवी रक्खे वली बुढ़िया नियन । अच्छऽ, अपने सहमत होथिन, कि ‘लूझिन के वास्तव में जीए के चाही आउ बेहूदगी करते रहे के चाही, कि ओकरा (सोनिया के) मर जाय के चाही ?’ आउ हम अगर मदत नयँ करिअइ, त वस्तुतः 'पोलेच्का, मसलन, ओनहीं, ओहे रस्ता पर जइतइ’ ..."
ऊ ई सब बात एक प्रकार से आँख मारते, खुशी भरल धूर्त्तता के अंदाज में कहलकइ, रस्कोलनिकोव पर से अपन नजर बिन हटइले । सोनिया के कहल हूबहू अपन स्वयं के अभिव्यक्ति सुनके रस्कोलनिकोव पीयर पड़ गेलइ आउ ओकर शरीर ठंढा पड़ गेलइ । ऊ तेजी से पीछू हट गेलइ आउ स्विद्रिगाइलोव तरफ बहशी-बहशी नजर से देखे लगलइ ।
"अपने के ... क-इ-से मालूम ?" मोसकिल से साँस लेते ऊ फुसफुसइलइ ।
"हम तो हिएँ परी, देवाल के दोसरा तरफ, मैडम रेश्लिश के हियाँ रहऽ हिअइ । हियाँ कापेरनाउमोव हइ, आउ हुआँ मैडम रेश्लिश, पुरनकी आउ सबसे विश्वासी दोस्त । हम तो पड़ोसी हिअइ जी ।"
"अपने ?"
"हम", खिलखिलइते स्विद्रिगाइलोव बात जारी रखलकइ, "आउ अपने के अपन प्रतिष्ठा पर विश्वास देलावऽ हिअइ, प्रियतम रोदियोन रोमानोविच, कि हमरा अपने में आश्चर्यजनक रूप से दिलचस्पी होलइ । वस्तुतः हम कहलिए हल, कि हमन्हीं बीच पूरा-पूरा पटतइ, हम भविष्यवाणी कइलिए हल - आउ अइकी हमन्हीं बीच मिलन हो गेलइ । आउ अपने देखथिन, कि हम केतना मिलनसार अदमी हकिअइ । देखथिन, कि हमरा साथ केकरो केतना अच्छा से निभऽ हइ ..."
Posted by नारायण प्रसाद at 3:03 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)